govardhanācārya-viracitā

# āryā-saptaśatī

(ed) Ramakant Tripathi. Vidyabhawan Sanskrit Granthamala 127. Varanasi :Chowkhamba Vidyabhawan, 1965.

|| śrīḥ ||

## granthārambha-vrajyā

pāṇi-grahe pulakitaṁ vapur aiśaṁ bhūti-bhūṣitaṁ jayati |

aṅkurita iva mano-bhūr yasmin bhasmāvaśeṣo’pi ||1||

mā vama saṁvṛṇu viṣam idam iti sātaṅkaṁ pitāmahenoktaḥ |

prātar jayati salajjaḥ kajjala-malinādharaḥ śambhuḥ ||2||

jayati priyā-padānte garala-graiveyakaḥ smarārātiḥ |

viṣama-viśikhe viśann iva śaraṇaṁ gala-baddha-karavālaḥ ||3||

jayati lalāṭa-kaṭākṣaḥ śaśi-mauleḥ pakṣmalaḥ priyāgraṇatau |

dhanuṣi smareṇa nihitaḥ sa-kaṇṭakaḥ ketakeṣur iva ||4||

jayati jaṭā-kiñjalkaṁ gaṅgā-madhu muṇḍa-valaya-bījam ayam |

gala-garala-paṅka-sambhavam abhoruham ānanaṁ śambhoḥ ||5||

sandhyā-salilāñjalim api kaṅkaṇa-phaṇi-pīyamānam avijānan |

gaurī-mukhārpita-manā vijayā-hasitaḥ śivo jayati ||6||

pratibimbita-gaurī-mukha-vilokanotkampa-śithila-kara-galitaḥ |

sveda-bhara-pūryamāṇaḥ śambhoḥ salilāj jalir jayati ||7||

praṇaya-kupita-priyā-pada-lākṣā-sandhyānubandha-madhurenduḥ |

tad-valaya-kanaka-nikaṣa-grāva-grīvaḥ śivo jayati ||8||

pūrṇa-nakhendur dviguṇita-mañjīrā prema-śṛṅkhalā jayati |

hara-śaśi-lekhā gaurī-caraṇāṅguli-madhya-gulpheṣu ||9||

śrī-kara-pihitaṁ cakṣuḥ sukhayatu vaḥ puṇḍarīka-nayanasya |

jaghanam ivekṣitum āgatam abja-nibhaṁ nābhi-suṣireṇa ||10||

śyāmaṁ śrī-kuca-kuṅkuma-piñjaritam uro muradviṣo jayati |

dina-mukha-nabha iva kaustubha-vibhākaro yad vibhūṣayati ||11||

pratibimbita-priyā-tanu sa-kaustubhaṁ jayati madhubhido vakṣaḥ |

puruṣāyitam abhyasyati lakṣmīr yad vīkṣya mukuram iva ||12||

keli-calāṅguli-lambhita-lakṣmī-nābhir muradviṣaś caraṇaḥ |

sa jayati yena kṛtā śrīr anurūpā padmanābhasya ||13||

romāvalī murāreḥ śrīvatsa-niṣevitāgra-bhāgā vaḥ |

unnāla-nābhi-nalina-cchāyevottāpam apaharatu ||14||

ādāya sapta-tantrocitāṁ vipañcīm iva trayīṁ gāyan |

madhuraṁ turaṅga-vadanocitaṁ harir jayati haya-mūrdhā ||15||

sa jayati mahābāho jala-nidhi-jaṭhare ciraṁ nimagnāpi |

yenāntrair iva saha phaṇi-gaṇair balād uddhṛtā dharaṇī ||16||

brahmāṇḍa-kumbhakāraṁ bhujagākāraṁ janārdanaṁ naumi |

sphāre yat-phaṇa-cakre dharā śarāva-śriyaṁ vahati ||17||

caṇḍī-jaṅghā-kāṇḍaḥ śirasā caraṇa-spṛśi priye jayati |

śaṅkara-paryanta-jito vijaya-stambhaḥ smarasyeva ||18||

unnāla-nābhi-paṅkeruha iva yenāvabhāti śambhur api |

jayati puruṣāyitāyās tad-ānanaṁ śaila-kanyāyāḥ ||19||

aṅka-nilīna-gajānana-śaṅkākula-bāhuleya-hṛta-vasanau |

sa-smita-hara-kara-kalitau hima-giri-tanayā-stanau jayataḥ ||20||

kaṇṭhocito’pi huṅkṛti-mātra-nirastaḥ padāntike patitaḥ |

yasyāś candra-śikhaḥ smara-bhalla-nibho jayati sā caṇḍī ||21||

deve’rpita-varaṇa-sraji bahumāye vahati kaiṭabhī-rūpam |

jayati surāsura-hasitā lajjā-jihmekṣaṇā lakṣmīḥ ||22||

tān asurān api harim api taṁ vande kapaṭa-kaiṭabhī-rūpam |

yair yad bimbādhara-madhu-lubdhaiḥ pīyuṣam api mumuce ||23||

talpī-kṛtāhir agaṇita-garuḍo hārābhihata-vidhir jayati |

phaṇa-śata-pīta-śvāso rāgāndhāyāḥ śriyaḥ keliḥ ||24||

smerān anena hariṇā yat spṛham ākāra-vedinākalitam |

jayati puruṣāyitāyāḥ kamalāyāḥ kaiṭabhī-dhyānam ||25||

kṛta-kānta-keli-kutuka-śrī-śīta-śvāsa-seka-nidrāṇaḥ |

ghorita-vitatāli-ruto nābhi-saroje vidhir jayati ||26||

eka-rada dvaimātura nistriguṇa caturbhujāpi pañca-kara |

jaya ṣaṇ-mukha-nuta sapta-cchada-gandhi-madāṣṭa-tanu-tanaya ||27||

maṅgala-kalaśa-dvaya-maya-kumbham adambhena bhajata gaja-vadanam |

yad-dāna-toya-taralais tila-tulanālambi rolambaiḥ ||28||

yābhir anaṅgaḥ sāṅgī-kṛtaḥ striyo’strī-kṛtāś ca tā yena |

vāmācaraṇa-pravaṇau praṇamtatau kāminī-kāmau ||29||

vihita-ghanālaṅkāraṁ vicitra-varṇāvalī-maya-sphuraṇam |

śakrāyudham iva vakraṁ valmīka-bhuvaṁ kaviṁ naumi ||30||

vyāsa-girāṁ niryāsaṁ sāraṁ viśvasya bhārataṁ vande |

bhūṣaṇayaiva sañjñāṁ yad aṅkitāṁ bhāratī vahati ||31||

sati kākutstha-kulonnati-kāriṇi rāmāyaṇe kim anyena |

rohati kulyā gaṅgā-pūre kiṁ bahurase vahati ||32||

atidīrgha-jīvi-doṣād vyāsena yaśo’pahāritaṁ hanta |

kair nocyeta guṇāḍhyaḥ sa eva janmāntarāpannaḥ ||33||

śrī-rāmāyaṇa-bhārata-bṛhat-kathānāṁ kavīn namaskurmaḥ |

trisrotā iva sarasā sarasvatī sphurati yair bhinnā ||34||

sākūta-madhura-komala-vilāsinī-kaṇṭha-kūjita-prāye |

śikṣa-samaye’pi mude rata-līlā-kālidāsoktī ||35||

bhavabhūteḥ sambandhād bhūdhara-bhūr eva bhāratī bhāti |

etat-kṛta-kāruṇye kim anyathā roditi grāvā ||36||

jātā śikhaṇḍinī prāg yathā śikhaṇḍī tathāvagacchāmi |

prāgalbhyam adhikam āptuṁ vāṇī bāṇo babhūveti ||37||

yaṁ gaṇayati guror anu yasyās te dharma-karma saṅkucitam |

kavim aham uśanasam iva taṁ tātaṁ nīlāmbaraṁ vande ||38||

sakala-kalāḥ kalpayituṁ prabhuḥ prabandhasya kumuda-bandhoś ca |

sena-kula-tila-bhūpatir eko rākā-pradoṣaś ca ||39||

kāvyasyākṣara-maitrī-bhājo na ca karkaśā na ca grāmyāḥ |

śabdā api puruṣā api sādhava evārtha-bodhāya ||40||

vaṁśe ghuṇa iva na viśati doṣo rasa-bhāvite satāṁ manasi |

rasam api tu na pratīcchati bahu-doṣaḥ sannipātīva ||41||

viguṇo’pi kāvya-bandhaḥ sādhūnām ānanaṁ gataḥ svadate |

phūtkāro’pi suvaṁśair anūdyamānaḥ śrutiṁ harati ||42||

svayam api bhūri-cchidraś cāpalam api sarvatomukhaṁ tanvan |

titaus tuṣasya piśuno doṣasya vivecane’dhikṛtaḥ ||43||

antar-gūḍhānarthānavyañjayataḥ prasāda-rahitasya |

sandarbhasya nadasya ca na rasaḥ prītyai rasa-jñānām ||44||

yadasevanīyam asatām amṛta-prāyaṁ suvarṇa-vinyāsam |

surasārthamayaṁ kāvyaṁ triviṣṭapaṁ vā samaṁ vidmaḥ ||45||

sat-kavi-rasanā-śūrpī-nistuṣatara-śabda-śāli-pākena |

tṛpto dayitādharam api nādriyate kā sudhā dāsī ||46||

akalita-śabdālaṅkṛtir anukūlā skhali-pada-niveśāpi |

abhisārikeva ramayati sūktiḥ sotkarṣa-śṛṅgārā ||47||

adhvani pada-graha-paraṁ madayati hṛdayaṁ na vā na vā śravaṇam |

kāvyam abhijña-sabhāyāṁ mañjīraṁ keli-velāyām ||48||

āsvādita-dayitādhara-sudhā-rasasyaiva sūktayo madhurāḥ |

akalita-rasāla-mukulo na kokilaḥ kalam udañcayati ||49||

bālā-kaṭākṣa-sūtritam asatī-netra-tribhāga-kṛta-bhāṣyam |

kavi-māṇavakā dūtī-vyākhyātam adhīyate bhāvam ||50||

masṛṇa-pada-gīti-gatayaḥ sajjana-hṛdayābhisārikāḥ surasāḥ |

madanādvayopaniṣado viśadā govardhanasyāryāḥ ||51||

vāṇī prākṛta-samucita-rasā balenaiva saṁskṛtaṁ nītā |

nimnānurūpa-nīrā kalinda-kanyeva gagana-talam ||52||

āryā-saptaśatīyaṁ pragalbha-manasām anādṛtā yeṣām |

dūtī-rahitā iva te na kāminī-manasi niviśante ||53||

rata-rīti-vīta-vasanā priyeva śuddhāpi vāṅ-mude sarasā |

arasā sālaṅkṛtir api na rocate śālabhañjīva ||54||

iti granthārambha-vrajyā samāptā |

 --o)0(o--

## a-kāra-vrajyā

avadhi-dināvadhi-jīvāḥ prasīda jīvantu pathika-janajāyāḥ |

durlaṅghya-vartma-śailau stanau pidhehi prapāpāli ||1||

ativatsalā suśīlā sevā-caturā mano’nukūlā ca |

ajani vinītā gṛhiṇī sapadi saptnī-stanodbhede ||2||

ayi kūla-nicula-mūlocchedana-duḥśīla-vīci-vācāle |

baka-vighasa-paṅka-sārā na cirāt kāveri bhavitāsi ||3||

ayi vividha-vacana-racane dadāsi candraṁ kare samānīya |

vyasana-divaseṣu dūti kva punas tvaṁ darśanīyāsi ||4||

astu mlānir loko lāñchanam apadiśatu hīyatām ojaḥ |

tad api na muñcati sa tvāṁ vasudhā-chāyām iva sudhāṁśuḥ ||5||

aticāpalaṁ vitanvann antarniviśan nikāma-kāṭhinyaḥ |

mukharayasi svayam etāṁ sad-vṛttāṁ śaṅkur iva ghaṇṭām ||6||

aṅgeṣu jīryati paraṁ khañjana-yūnor manobhava-prasaraḥ |

na punar anantar-garbhita-nidhini dharā-maṇḍale keliḥ ||7||

andhatvam andha-samaye badhiratvaṁ badhira-kāla ālambya |

śrī-keśavayoḥ praṇayī prajāpatir nābhi-vāstavyaḥ ||8||

ayi koṣa-kāra kuruṣe vanecarāṇāṁ puro guṇodgāram |

yan na vidārya vicārita-jaṭharas tvaṁ sa khalu te lābhaḥ ||9||

agaṇita-mahimā laṅghita-gurur adhanehaḥ stanandhaya-virodhī |

iṣṭākīrtis tasyās tvayi rāgaḥ prāṇa-nirapekṣaḥ ||10||

aparādhād adhikaṁ māṁ vyathayati tava kapaṭa-vacana-racaneyam |

śastrāghāto na tathā sūcī-vyadha-vedanā yādṛk ||11||

asatī-locana-mukure kim api pratiphalati yan manovarti |

sārasvatam api cakṣuḥ satimiram iva tan na lakṣayati ||12||

anya-mukhe durvādo yaḥ priya-vadane sa eva parihāsaḥ |

itarendhana-janmā yo dhūmaḥ so’gurubhavo dhūpaḥ ||13||

ayi subhaga kutuka-taralā vicarantī saurabhānusāreṇa |

tvayi mohāya varākī patitā madhupīva viṣa-kusume ||14||

ayi mugdha-gandha-sindhura-śaṅkā-mātreṇa dantino dalitāḥ |

upabhuñjate kareṇūḥ kevalam iha mat-kuṇāḥ kariṇaḥ ||15||

ativinaya-vāmana-tanur vilaṅghate geha-dehalīṁ na vadhūḥ |

asyāḥ punar ārabhaṭīṁ kusumbhavāṭī vijānāti ||16||

antar-gatair guṇaiḥ kiṁ dvitrā api yatra sākṣiṇo viralāḥ |

sa guṇo gīter yad asau vanecaraṁ hariṇam api harati ||17||

alulita-sakala-vibhūṣāṁ prātar bālāṁ vilokya muditaṁ prāk |

priya-śirasi vīkṣya yāvakam atha niḥśvasitaṁ sapatnībhiḥ ||18||

ayi lajjāvati nibhara-niśītha-rata-niḥsahāṅgi sukha-supte |

locana-kokanada-cchadam unmīlaya suprabhātaṁ te ||19||

amilita-vadanam apīḍita-vakṣoruham atividūra-jaghanoru |

śapatha-śatena bhujābhyāṁ kevalam āliṅgito’smi tayā ||20||

atipūjita-tāreyaṁ dṛṣṭiḥ śruti-laṅghana-kṣamā sutanu |

jina-siddhānta-sthitir iva sa-vāsanā kaṁ na mohayati ||21||

alam aviṣaya-bhaya-lajjā-vañcitam ātmānam iyam iyat samayam |

nava-paricita-dayita-guṇā śocati nālapati śayana-sakhīḥ ||22||

anurāga-vartinā tava viraheṇogreṇa sā gṛhītāṅgī |

tripura-ripuṇeva gaurī vara-tanur ardhāvaśiṣṭaiva ||23||

anya-pravaṇe preyasi viparīte srotasīva vihitāsthāḥ |

tad-gatim icchantyaḥ sakhi bhavanti viphala-śramāḥ hāsyāḥ ||24||

adhikaḥ sarvebhyo yaḥ priyaḥ priyebhyo hṛdi sthitaḥ satatam |

sa luṭhati virahe jīvaḥ kaṇṭhe’syās tvam iva sambhoge ||25||

anayana-pathe priye na vyathā yathā dṛśya eva duṣprāpe |

mlānaiva kevalaṁ niśi tapana-śilā vāsare jvalati ||26||

avibhāvyo mitre’pi sthiti-mātreṇaiva nandayan dayitaḥ |

rahasi vyapadeśād ayam arthaḥ ivārājake bhogyaḥ ||27||

aśrauṣīr aparādhān mama tathyaṁ kathaya man-mukhaṁ vīkṣya |

abhidhīyate na kiṁ yadi na māna-caurānanaḥ kitavaḥ ||28||

anyonyam anu srotasam anyad athānyat taṭāt taṭaṁ bhajatoḥ |

udite’rke’pi na māgha-snānaṁ prasamāpyate yūnoḥ ||29||

ayi cūta-valli phala-bhara-natāṅgi viṣvag-vikāsi-saurabhye |

śvapaca-ghaṭa-karparāṅkā tvaṁ kila phalitāpi viphalaiva ||30||

añjalir akāri lokair mlānim anāptaiva rañjitā jagatī |

sandhyāyā iva vasatiḥ svalpāpi sakhe sukhāyaiva ||31||

agṛhītānunayāṁ mām upekṣya sakhyo gatā bataikāham |

prasabhaṁ karoṣi mayi cet tvad upari vapur adya mokṣyāmi ||32||

asthira-rāgaḥ kitavo mānī capalo vidūṣakas tvam asi |

mama sakhyāḥ patasi kare paśyāmi yathā ṛjur bhavasi ||33||

akaruṇa kātara-manaso darśita-nīrā nirantarāleyam |

tvām anu dhāvati vimukhaṁ gaṅgeva bhagīrathaṁ dṛṣṭiḥ ||34||

antaḥ-kaluṣa-stambhita-rasayā bhṛṅgāranālayeva mama |

apy unmukhasya vihitā varavarṇini na tvayā tṛptiḥ ||35||

ayi sarale sarala-taror mada-mudita-dvipa-kapola-pāleś ca |

anyonya-mugdha-gandha-vyatihāraḥ kaṣaṇam ācaṣṭe ||36||

asyāḥ kara-ruha-khaṇḍita-kāṇḍa-paṭa-prakaṭa-nirgatā dṛṣṭiḥ |

paṭa-vigalita-niṣkaluṣā svadate pīyūṣa-dhāreva ||37||

asyāḥ pati-gṛha-gamane karoti mātāśru-picchilāṁ padavīm |

guṇa-garvitā punar asau hasati śanaiḥ śuṣka-rudita-mukhī ||38||

aṅke niveśya kūṇita-dṛśaḥ śanair akaruṇeti śaṁsantyāḥ |

mokṣyāmi veṇi-bandhaṁ kadā nakhair gandha-tailāktaiḥ ||39||

alam analaṅkṛti-subhage bhūṣaṇam upahāsa-viṣayam itarāsām |

kuruṣe vanaspati-latā prasūnam iva bandhya-vallīnām ||40||

abudhā ajaṅgamā api kayāpi gatyā paraṁ padam avāptāḥ |

mantriṇa iti kīrtyante naya-bala-guṭikā iva janena ||41||

atiśīla-śīta-latayā lokeṣu sakhī mṛdu-pratāpā naḥ |

kṣaṇa-vāmya-dahyamānaḥ pratāpam asyāḥ priyo veda ||42||

anyāsv api gṛhiṇīti dhyāyann abhilaṣitam āpnoti |

paśyan pāṣāṇamayīḥ pratimā iva devatātvena ||43||

anupetya nīca-bhāvaṁ bālaka parito gabhīra-madhurasya |

asyāḥ premṇaḥ pātraṁ na bhavasi sarito rasasyeva ||44||

adhivāsanam ādheyaṁ guṇa-mārgam apekṣate na ca grathanām |

kalayati yuvajana-mauliṁ ketaka-kalikā svarūpeṇa ||45||

apanīta-nikhila-tāpāṁ subhaga sva-kareṇa vinihitāṁ bhavatā |

patiśayana-vāra-pāli-jvarauṣadhaṁ vahati sā mālām ||46||

agaṇita-guṇena sundara kṛtvā cāritram apy udāsīnam |

bhavatānanya-gatiḥ sā vihitāvartena taraṇir iva ||47||

anurakta-rāmayā punar āgataye sthāpitottarīyasya |

apy eka-vāsasas tava sarva-yuvabhyo’dhikā śobhā ||48||

ardhaḥ prāṇity eko mṛta itaro me vidhuntudasyeva |

sudhayeva priyayā pathi saṅgatyāliṅgitārdhasya ||49||

avadhīrito’pi nidrā-miṣeṇa māhātmyam asṛṇayā priyayā |

avabodhito’smi capalo bāṣpa-sthita-mitena talpena ||50||

ayi śabda-mātra-sāmyād āsvādita-śarkarasya tava pathika |

svalpo rasanā-cchedaḥ purato jana-hāsyatā mahatī ||51||

abhinava-yauvana-durjaya-vipakṣa-jana-hanyamānamānāpi |

sūnoḥ pitṛ-priyatvād bibharti subhagā-madaṁ gṛhiṇī ||52||

apamānitam iva samprati guruṇā grīṣmeṇa durbalaṁ śaityam |

snānotsuka-taruṇī-stana-kalaśa-nibaddhaṁ payo viśati ||53||

alasayati gātram akhilaṁ kleśaṁ mocayati locanaṁ harati |

svāpa iva preyān mama moktuṁ na dadāti śayanīyam ||54||

aṁsāvalambi-kara-dhṛta-kacam abhiṣekārdra-dhavala-nakha-rekham |

dhautādhara-nayanaṁ vapur astram anaṅgasya tava niśitam ||55||

avinihitaṁ vinihitam iva yuvasu svaccheṣu vāra-vāma-dṛśaḥ |

upadarśayanti hṛdayaṁ darpaṇa-bimbeṣu vadanam iva ||56||

atilajjayā tvayaiva prakaṭaḥ preyān akāri nibhṛto’pi |

prāsāda-maulir upari prasarantyā vaijayanty eva ||57||

anyonya-grathanāguṇa-yogād gāvaḥ padārpaṇair bahubhiḥ |

khalam api tudanti meḍhī-bhūtaṁ madhya-stham ālambya ||58||

ananugraheṇa na tathā vyathayati kaṭu-kūjitair yathā piśunaḥ |

rudhirādānād adhikaṁ dunoti karṇe kvaṇan maśakaḥ ||59||

agre laghimā paścān mahatāpi pidhīyate na hi mahimnā |

vāmana iti trivikramam abhidadhati daśāvatāra-vidaḥ ||60||

aṅke stanandhayas tava caraṇe paricārikā priyaḥ pṛṣṭhe |

asti kim u labhyam adhikaṁ gṛhiṇi yadā śaṅkase bālām ||61||

adhara udastaḥ kūjitam āmīlitam akṣi lolito mauliḥ |

āsāditam iva cumbana-sukham asparśe’pi taruṇābhyām ||62||

atirabhasena bhujo’yaṁ vṛti-vivareṇa praveśitaḥ sadanam |

dayitāsparśollasito nāgacchati vartmanā tena ||63||

ambara-madhya-niviṣṭaṁ tavedam aticapalam alaghu jaghana-taṭam |

cātaka iva navam abhraṁ nirīkṣamāṇo na tṛpyāmi ||64||

ayam andhakāra-sindhura-bhārākrāntāvanī-bharākrāntaḥ |

unnata-pūrvādri-mukhaḥ kūrmaḥ sandhyāsram udvamati ||65||

antarbhūto nivasati jaḍe jaḍaḥ śiśira-mahasi hariṇa iva |

ajaḍe śaśīva tapane sa tu praviṣṭo’pi niḥsarati ||66||

agaṇita-janāpavādā tvat-pāṇi-sparśa-harṣa-taraleyam |

āyāsyato varākī jvarasya talpaṁ prakalpayati ||67||

apy eka-vaṁśa-januṣoḥ paśyata pūrṇatva-tucchatā-bhājoḥ |

jyā-kārmukayoḥ kaścid guṇa-bhūtaḥ kaścid api bhartā ||68||

abhinava-keli-klāntā kalayati bālā krameṇa gharmāmbhaḥ |

jyām arpayituṁ namitā kusumāstra-dhanur lateva madhu ||69||

asatī kulajā dhīrā prauḍhā prativeśinī yad āsaktim |

kurute sarasā ca tadā brahmānandaṁ tṛṇaṁ manye ||70||

avirala-patitāśru vapuḥ pāṇḍu snigdhaṁ tavopanītam idam |

śata-dhautam ājyam iva me smara-śara-dāha-vyathāṁ harati ||71||

antar nipatita-guñjā-guṇa-ramaṇīyaś cakāsti kedāraḥ |

nija-gopī-vinaya-vyaya-khedena vidīrṇa-hṛdaya iva ||72||

amunā hatam idam idam iti rudatī prativeśine’ṅgam aṅgam iyam |

roṣa-miṣa-dalita-lajjā gṛhiṇī darśayati pati-purataḥ ||73||

iti vibhāvyākhyā-sametā a-kāra-vrajyā ||

## ā-kāra-vrajyā

āntaram api bahiri va hi vyañjayituṁ rasam aśeṣataḥ satatam |

asatī sat-kavi-sūktiḥ kāca-ghaṭīti trayaṁ veda ||74||

āloka eva vimukhī kvacid api divase na dakṣiṇā bhavasi |

chāyeva tad api tāpaṁ tvam eva me harasi mānavati ||75||

ājñā kākur yācñā-kṣepo hasitaṁ ca śuṣka-ruditaṁ ca |

iti nidhuvana-pāṇḍityaṁ dhyāyaṁs tasyā na tṛpyāmi ||76||

ājñāpayiṣyasi padaṁ dāsyasi dayitasya śirasi kiṁ tvarase |

asamaya-mānini mugdhe mā kuru bhagnāṅkuraṁ prema ||77||

āsādya bhaṅgam anayā dyūte vihitābhirucita-keli-paṇe |

niḥsārayatākṣāniti kapaṭa-ruṣotsāritāḥ sakhyaḥ ||78||

ādaraṇīya-guṇā sakhi mahatā nihitāsi tena śirasi tvam |

tava lāghava-doṣo’yaṁ saudha-patākeva yac calasi ||79||

ārdram api stana-jaghanān nirasya sutanu tvayaitad unmuktam |

kha-stham avāptum iva tvāṁ tapanāṁśūn aṁśukaṁ pibati ||80||

āropitā śilāyām aśmeva tvaṁ bhaveti mantreṇa |

magnāpi pariṇayāpadi jāra-mukhaṁ vīkṣya hasitaiva ||81||

āyāti yāti khedaṁ karoti madhu harati madhukarīvānyā |

adhidevatā tvam eva śrīr iva kamalasya mama manasaḥ ||82||

āsādya dakṣiṇāṁ diśam avilambaṁ tyajati cottarāṁ taraṇiḥ |

puruṣaṁ haranti kāntāḥ prāyeṇa hi dakṣiṇā eva ||83||

ādāna-pāna-lepaiḥ kāścid garalopatāpa-hāriṇyaḥ |

sadasi sthitaiva siddhauṣadhi-vallī kāpi jīvayati ||84||

āndola-lola-keśīṁ cala-kāñcī-kiṅkiṇī-gaṇa-kvaṇitām |

smarasi puruṣāyitāṁ tāṁ smara-cāmara-cihna-yaṣṭim iva ||85||

ākṣipasi karṇam akṣṇā balir api baddhas tvayā tridhā madhye |

iti jita-sakala-vadānye tanu-dāne lajjase sutanu ||86||

ākṣepa-caraṇa-laṅghana-keśa-graha-keli-kutuka-taralena |

strīṇāṁ patir api gurur iti dharmaṁ na śrāvitā sutanuḥ ||87||

āgacchatānavekṣita-pṛṣṭhenārthī varāṭakeneva |

muṣitāsmi tena jaghanāṁ-śukam api voḍhuṁ naśaktena ||88||

ākuñcitaika-jaṅghaṁ darāvṛtordhvoru gopitārdhoru |

sutanoḥ śvasita-kramana-mad-udara-sphuṭa-nābhi śayanam idam ||89||

ādāya dhanam analpaṁ dadānayā subhaga tāvakaṁ vāsaḥ |

mugdhā rajaka-gṛhiṇyā kṛtā dinaiḥ katipayair niḥsvā ||90||

āstāṁ varam avakeśī mā doha-damasya racaya pūga-taroḥ |

etasmāt phalitād api kevalam udvegam adhigaccha ||91||

ārabdham abdhi-mathanaṁ svahastayitvā dvi-jihvam amarair yat |

ucitas tat-pariṇāmo viṣamaṁ viṣam eva yaj jātam ||92||

āvarjitālakāli śvāsotkampa-stanārpitaika-bhujam |

śayanaṁ rati-vivaśa-tanoḥ smarāmi śithilāṁśukaṁ tasyāḥ ||93||

āmrāṅkuro’yam aruṇa-śyāmala-rucir asthi-nirgataḥ sutanu |

nava-kamaṭha-karpara-puṭān mūrdhevordhvaṁ gataḥ sphurati ||94||

ābhaṅgurāgra-bahu-guṇa-dīrghāsvāda-pradā priyā-dṛṣṭiḥ |

karṣati mano madīyaṁ hrada-mīnaṁ baḍiśa-rajjur iva ||95||

ālapa yathā yathecchasi yuktaṁ tava kitava kim apavārayasi |

strī-jāti-lāñchanam asau jīvita-raṅkā sakhī subhaga ||96||

āsvādito’si mohād bata viditā vadana-mādhurī bhavataḥ |

madhu-lipta-kṣura rasanāc chedāya paraṁ vijānāsi ||97||

ākṛṣṭi-bhagna-kaṭakaṁ kena tava prakṛti-komalaṁ subhage |

dhanyena bhuja-mṛṇālaṁ grāhyaṁ madanasya rājyam iva ||98||

āruhya dūram agaṇita-raudra-kleśā prakāśayantī svam |

vāta-pratīcchana-paṭī vahitram iva harasi māṁ sutanu ||99||

āyāsaḥ para-hiṁsā vaitaṁsika-sārameya tava sāraḥ |

tvām apasārya vibhājyaḥ kuraṅga eṣo’dhunaivānyaiḥ ||100||

ānayati pathika-taruṇaṁ hariṇa iha prāpayann ivātmānam |

upakalam ago’pi komala-kalam āvalika-valanottaralaḥ ||101||

āsīd eva yad ārdraḥ kim api tadā kim ayam āhato’py āha |

niṣṭhura-bhāvād adhunā kaṭūni sakhi raṭati paṭaha iva ||102||

ājñā-karaś ca tāḍana-paribhava-sahanaś ca satyam aham asyāḥ |

na tu śīla-śītaleyaṁ priyetarad vaktum api veda ||103||

ādhāya dugdha-kalaśe manthānaṁ śrānta-dor-latā gopī |

aprāpta-pārijātā daive doṣaṁ niveśayati ||104||

āstāṁ mānaḥ kathanaṁ sakhīṣu vā mayi nivedya-durvinaye |

śithilita-rati-guṇa-garvā mamāpi sā lajjitā sutanuḥ ||105||

āvartair ātarpaṇa-śobhāṁ ḍiṇḍīra-pāṇḍurair dadhatī |

gāyati mukharita-salilā priya-saṅgama-maṅgalaṁ surasā ||106||

iti vibhāvyākhyā-sametā ā-kāra-vrajyā ||

 --o)0(o--

## i-kāra-vrajyā

iyam udgatiṁ harantī-netra-nikocaṁ ca vidadhatī purataḥ |

na vijānīmaḥ kiṁ tava vadati sapatnīva dina-nidrā ||107||

idam ubhaya-bhitti-santata-hāra-guṇāntar-gataika-kuca-mukulam |

guṭikā-dhanur iva bālā-vapuḥ smaraḥ śrayati kutukena ||108||

iha śikhari-śikharāvalambini vinoda-dara-tarala-vapuṣi taru-hariṇe |

paśyābhilaṣati patituṁ vihagī nija-nīḍa-mohena ||109||

ikṣur nadī-pravāho dyūtaṁ māna-grahaś ca he sutanu |

bhrū-latikā ca taveyaṁ bhaṅge rasam adhikam āvahati ||110||

indor ivāsya purato yad vimukhī sāpa-vāraṇā bhramasi |

tat kathaya kiṁ nu duritaṁ sakhi tvayā chāyayeva kṛtam ||111||

iha kapaṭa-kutuka-taralita-dṛśi viśvāsaṁ kuraṅga kiṁ kuruṣe |

tava rabhasa-taraliteyaṁ vyādha-vadhūr vāladhau valate ||112||

iha vahati bahu mahodadhivibhūṣaṇā mānagarvam iyam urvī |

devasya kamaṭhamūrteḥ na pṛṣṭhaṁ api nikhilam āpnoti ||113||

iti vibhāvyākhyā-sametā i-kāra-vrajyā ||

## ī-kāra-vrajyā

īrṣyā-roṣa-jvalito-nija-pati-saṅgaṁ vicintayaṁs tasyāḥ |

cyuta-vasana-jaghana-bhāvana-sāndrānandena nirvāmi ||114||

īśvara-parigrahocita-moho’syāṁ madhupa kiṁ mudhā patasi |

kanakābhidhāna-sārā vīta-rasā kitava-kalikeyam ||115||

īṣad avaśiṣṭa-jaḍimā śiśire gata-mātra eva ciram aṅgaiḥ |

nava-yauvaneva tanvī niṣevyate nirbharaṁ vāpī ||116||

iti vibhāvyākhyā-sametā ī-kāra-vrajyā ||

 --o)0(o--

## u-kāra-vrajyā

ullasita-bhrū-dhanuṣā tava pṛthunā locanena rucirāṅgi |

acalā api na mahāntaḥ ke cañcala-bhāvam ānītāḥ ||117||

upanīya yan nitambe bhujaṅgam uccair alambi vibudhaiḥ śrīḥ |

ekaḥ sa mandara-giriḥ sakhi garimāṇaṁ samudvahatu ||118||

ullasita-lāñchano’yaṁ jyotsnā-varṣī sudhākaraḥ sphurati |

āsakta-kṛṣṇa-caraṇaḥ śakaṭa iva prakaṭita-kṣīraḥ ||119||

upacārānunayās te kitavasyopekṣitāḥ sakhī-vacasā |

adhunā niṣṭhuram api yadi sa vadati kalikaitavād yāmi ||120||

uṣasi parivartayantyā muktā-dāmopavītatāṁ nītam |

puruṣāyita-vaidagdhyaṁ vrīḍāvati kairna kalitaṁ te ||121||

uḍḍīnānām eṣāṁ prāsādāt taruṇi pakṣiṇāṁ paṅktiḥ |

visphurati vaijayantī-pavana-cchinnāpaviddheva ||122||

ujjāgarita-bhrāmita-dantura-dala-ruddha-madhukara-prakare |

kāñcana-ketaki mā tava vikasatu saurabhya-sambhāraḥ ||123||

ullasita-bhrūḥ kim atikrāntaṁ cintayasi nistaraṅgākṣi |

kṣudrāpacāra-virasaḥ pākaḥ premṇo guḍasyeva ||124||

uddiśya niḥsarantīṁ sakhīm iyaṁ kapaṭa-kopa-kuṭila-bhrūḥ |

evam avataṁsam ākṣipad āhata-dīpo yathā patati ||125||

udito’pi tuhina-gahane gagana-prānte na dīpyate tapanaḥ |

kaṭhina-ghṛta-pūra-pūrṇe śarāva-śirasi pradīpa iva ||126||

udgamanopaniveśana-śayana-parāvṛtti-valana-calaneṣu |

aniśaṁ sa mohayati māṁ hṛl-lagnaḥ śvāsa iva dayitaḥ ||127||

ujjhita-saubhāgya-mada-sphuṭa-yācñānaṅga-bhītayor yūnoḥ |

akalita-manasor ekā dṛṣṭir dūtī nisṛṣṭārthī ||128||

uttama-bhujaṅga-saṅgama-nispanda-nitamba-cāpalas tasyāḥ |

mandara-girir iva vibudhair itas tataḥ kṛṣyate kāyaḥ ||129||

upanīya kalama-kuḍavaṁ kathayati sabhayaś cikitsake halikaḥ |

śoṇaṁ somārdha-nibhaṁ vadhū-stane vyādhim upajātam ||130||

unmukulitādhara-puṭe-bhūti-kaṇa-trāsa-mīlitārdhākṣi |

dhūmo’pi neha virama-bhramaro’yaṁ śvasitam anusarati ||131||

upari pariplavate mama bāleyaṁ gṛhiṇi haṁsa-māleva |

sarasa iva nalina-nālā tvam āśayaṁ prāpya vasasi punaḥ ||132||

utkampa-gharma-picchila-doḥ-sādhika-hasta-vicyutaś cauraḥ |

śivam āśāste sutanu-stanayos tava pañcalāñcalayoḥ ||133||

utkṣipta-bāhu-darśita-bhuja-mūlaṁ cūta-mukula mama sakhyā |

ākṛṣyamāṇa rājati bhavataḥ param ucca-pada-lābhaḥ ||134||

ucca-kuca-kumbha-nihito hṛdayaṁ cālayati jaghana-lagnāgraḥ |

atinimna-madhya-saṅkrama-dāru-nibhas taruṇi tava hāraḥ ||135||

ullasita-śīta-dīdhiti-kalopakaṇṭhe sphuranti tāraughāḥ |

kusumāyudha-vidhṛta-dhanur-nirgata-makaranda-bindu-nibhāḥ ||136||

upanīya priyam asamaya-vidaṁ ca me dagdha-mānam apanīya |

narmopakrama eva kṣaṇade dūtīva calitāsi ||137||

uttama-vanitaika-gatiḥ karīva sarasī-payaḥ sakhī-dhairyam |

āskanditoruṇā tvaṁ hastenaiva spṛśan harasi ||138||

iti vibhāvyākhyā-sametā u-kāra-vrajyā ||

 --o)0(o--

## ū-kāra-vrajyā

ūḍhāmunātivāhaya pṛṣṭhe lagnāpi kālam acalāpi |

sarvaṁsahe kaṭhora-tvacaḥ kim aṅkena kamaṭhasya ||139||

iti vibhāvyākhyā-sametā ū-kāra-vrajyā ||

 --o)0(o--

## ṛ-kāra-vrajyā

ṛjunā nidhehi caraṇau parihara sakhi nikhila-nāgarācāram |

iha ḍākinīti pallī-patiḥ kaṭākṣe’pi daṇḍayati ||140||

ṛṣabho’tra gīyata iti śrutvā svara-pāragā vayaṁ prāptāḥ |

ko veda goṣṭham etad go-śāntau vihita-bahu-mānam ||141||

iti vibhāvyākhyā-sametā ṛ-kāra-vrajyā ||

 --o)0(o--

## e-kāra-vrajyā

eko haraḥ priyādhara-guṇa-vedī diviṣado’pare mūḍhāḥ |

viṣam amṛtaṁ vā samam iti yaḥ paśyan garalam eva papau ||142||

eṣyati mā punar ayam iti gamane yad amaṅgalaṁ mayākāri |

adhunā tad eva kāraṇam avasthitau dagdha-geha-pateḥ ||143||

ekaikaśo yuva-janaṁ vilaṅghamānākṣa-nikaram iva taralā |

viśrāmyati subhaga tvām aṅgulir āsādya merum iva ||144||

ekaḥ sa eva jīvati svahṛdaya-śūnyo’pi sahṛdayo rāhuḥ |

yaḥ sakala-laghima-kāraṇam udaraṁ na bibharti duṣpūram ||145||

ekena cūrṇa-kuntalam apareṇa kareṇa cibukam unnamayan |

paśyāmi bāṣpa-dhauta-śruti nagara-dvāri tad-vadanam ||146||

ekaṁ jīvana-mūlaṁ cañcalam api tāpayantam api satatam |

antar vahati varākī sā tvāṁ nāseva niḥśvāsam ||147||

ekaṁ vadati mano mama yāmi na yāmīti hṛdayam aparaṁ me |

hṛdaya-dvayam ucitaṁ tava sundari hṛta-kānta-cittāyāḥ ||148||

eraṇḍa-pattra-śayanā janayantī svedam alaghu-jaghana-taṭā |

dhūli-puṭīva milantī smara-jvaraṁ harati halika-vadhūḥ ||149||

iti vibhāvyākhyā-sametā e-kāra-vrajyā ||

 --o)0(o--

## ka-kāra-vrajyā

keli-nilayaṁ sakhīm iva nayati navoḍhāṁ svayaṁ na māṁ bhajate |

itthaṁ gṛhiṇīm arye stuvati prativeśinā hasitam ||150||

kāla-krama-kamanīya-kroḍeyaṁ ketakīti kāśaṁsā |

vṛddhir yathā yathā syās tathā tathā kaṇṭakotkarṣaḥ ||151||

kṛtakasvāpa madīya-śvāsa-dhvani-datta-karṇa kiṁ tīvraiḥ |

vidhyasi māṁ niḥśvāsaiḥ smaraḥ śaraiḥ śabda-vedhīva ||152||

kva sa nirmoka-dukūlaḥ kvālaṅkaraṇāya phaṇi-maṇi-śreṇī |

kāliya-bhujaṅga-gamanād yamune viśvasya gamyāsi ||153||

kiñcin na bālayoktaṁ na saprasādā niveśitā dṛṣṭiḥ |

mayi pada-patite kevalam akāri śuka-pañjaro vimukhaḥ ||154||

kṛta-hasita-hasta-tālaṁ manmatha-taralair vilokitāṁ yuvabhiḥ |

kṣiptaḥ kṣipto nipatann aṅge nartayati bhṛṅgas tām ||155||

kamala-mukhi sarvatomukha-nivāraṇaṁ vidadhad eva bhūṣayati |

rodho'ruddha-svarasās taraṅgiṇīs tarala-nayanāś ca ||156||

kitava prapañcitā sā bhavatā mandākṣa-manda-sañcārā |

bahu-dāyair api samprati pāśakasārīva nāyāti ||157||

kaḥ ślāghanīya-janmā māgha-niśīthe’pi yasya saubhāgyam |

prāleyānila-dīrghaḥ kathayati kāñcī-ninādo’yam ||158||

kim aśakanīyaṁ premṇaḥ phaṇinaḥ kathayāpi yā bibheti sma |

sā giriśa-bhuja-bhujaṅgama-pheṇopadhānādya nidrāti ||159||

kṛtrima-kanakeneva premṇā muṣitasya vāra-vanitābhiḥ |

laghur iva vitta-vināśa-kleśo jana-hāsyatā mahatī ||160||

kiṁ parva-divasam ārjita-dantoṣṭhi nijaṁ vapur na maṇḍayasi |

sa tvāṁ tyajati na parvasv api madhurām ikṣu-yaṣṭim iva ||161||

kaṣṭaṁ sāhasa-kāriṇi tava nayanārdhena so’dhvani spṛṣṭaḥ |

upavītād api vidito na dvija-dehas tapasvī te ||162||

kleśe'pi tanyamāne militeyaṁ māṁ pramodayaty eva |

raudre'nabhre'pi nabhaḥ-surāpagā-vāri-vṛṣṭir eva ||163||

kūpa-prabhavāṇāṁ param ucitam apāṁ paṭṭa-bandhanaṁ manye |

yāḥ śakyante labdhuṁ na pārthivenāpi viguṇena ||164||

kararuha-śikhā-nikhāta bhrāntvā viśrānta rajani-duravāpa |

ravir iva yantrollikhitaḥ kṛśo’pi lokasya harasi dṛśam ||165||

kiṁ karavāṇi divā-niśam api lagnā sahaja-śītala-prakṛtiḥ |

hanta sukhayāmi na priyam ātmānam ivātmanaś chāyā ||166||

keśaiḥ śiraso garimā maraṇaṁ pīyūṣa-kuṇḍa-pātena |

dayita-vahanena vakṣasi yadi bhāras tad idam acikitsyam ||167||

kiñcit karkaśatām anu rasaṁ pradāsyan nisarga-madhuraṁ me |

ikṣor iva te sundari mānasya granthir api kāmyaḥ ||168||

kena giriśasya dattā buddhir bhujagaṁ jaṭāvane'rpayitum |

yena rati-rabhasa-kāntā-kara-cikurākarṣaṇaṁ muṣitam ||169||

kara-caraṇa-kāñci-hāra-prahāram avacintya bala-gṛhīta-kacaḥ |

praṇayī cumbati dayitā-vadanaṁ sphurad-adharam aruṇākṣam ||170||

kurutāṁ cāpalam adhunā kalayatu surasāsi yādṛśī tad api |

sundari harītakīm anu paripītā vāridhāreva ||171||

kajjala-tilaka-kalaṅkita-mukha-candre galita-salila-kaṇa-keśi |

nava-viraha-dahana-tūlo jīvayitavyas tvayā katamaḥ ||172||

kṛcchrānuvṛttayo'pi hi paropakāraṁ tyajanti na mahāntaḥ |

tṛṇa-mātra-jīvanā api kariṇo dāna-dravārdra-karāḥ ||173||

kiṁ hasatha kiṁ pradhāvatha kiṁ janam āhvayatha bālakā viphalam |

tad atha darśayati yathāriṣṭaḥ kaṇṭhe’munā jagṛhe ||174||

kātaratā-kekarita-smara-lajjā-roṣa-masṛṇa-madhurākṣī |

yoktuṁ na moktum athavā valate’sāv artha-labdha-ratiḥ ||175||

ketaka-garbhe gandhādareṇa dūrād amī drutam upetāḥ |

madana-syandana-vājita iva madhupā dhūlim ādadate ||176||

ko vakrimā guṇāḥ ke kā kāntiḥ śiśira-kiraṇa-lekhānām |

antaḥ praviśya yāsām ākrāntaṁ paśu-viśeṣeṇa ||177||

kṛta-vividha-mathana-yatnaḥ parābhāvāya prabhuḥ surāsurayoḥ |

icchati saubhāgyam adāt svayaṁvareṇa śriyaṁ viṣṇuḥ ||178||

kiṁ putri gaṇḍa-śaila-bhrameṇa nava-nīradeṣu nidrāsi |

anubhava capalāvilasita-garjita-deśāntara-bhrāntīḥ ||179||

kāntaḥ padena hata iti saralām aparādhya kiṁ prasādayatha |

so’py evam eva sulabhaḥ pada-prahāraḥ prasādaḥ kim ||180||

karṇa-gateyam amoghā dṛṣṭis tava śaktir indra-dattā ca |

sā nāsādita-vijayā kvacid api nāpārtha-patiteyam ||181||

kleśayasi kim iti dūtīr yad aśakyaṁ sumukhi tava kaṭākṣeṇa |

kāmo'pi tatra sāyakam akīrti-śaṅkī na sandhatte ||182||

ko veda mūlyam akṣa-dyūte prabhuṇā paṇīkṛtasya vidhoḥ |

prativijaye yat pratipaṇam adharaṁ ghara-nandinī vidadhe ||183||

kupitāṁ caraṇa-praharaṇa-bhayena muñcāmi na khalu caṇḍi tvām |

alir anila-capala-kisalaya-tāḍana-sahano latāṁ bhajate ||184||

kopākṛṣṭa-bhrū-smara-śarāsane saṁvṛṇu priye patataḥ |

chinna-jyā-madhupān iva kajjala-malināśru-jala-bindūn ||185||

kāmenāpi na bhettuṁ kim u hṛdayam apāri bāla-vanitānām |

mūḍha-viśikha-prahārocchūnam ivābhāti yad-vakṣaḥ ||186||

kiṁ para-jīvair dīvyasi vismaya-madhurākṣi gaccha sakhi dūram |

ahim adhicatvaram uraga-grāhī khelayatu nirvighnaḥ ||187||

kara-caraṇena praharati yathā yathāṅgeṣu kopa-taralākṣī |

roṣayati paruṣa-vacanais tathā tathā preyasīṁ rasikaḥ ||188||

kas tāṁ nindati lumpati kaḥ smara-phalakasya varṇakaṁ mugdhaḥ |

ko bhavati ratna-kaṇṭakam amṛte kasyārucir udeti ||189||

kopavati pāṇi-līlā-cañcala-cūtāṅkure tvayi bhramati |

kara-kampita-karavāle smara iva sā mūrcchitā sutanuḥ ||190||

kaulīnyādalamenāṁ bhajāmi nakulaṁ smaraḥ pramāṇayati |

tad-bhāvanena bhajato mama gotra-skhalanam anivāryam ||191||

kuta iha kuraṅga-śāvaka kedāre kalam amañjarīṁ tyajasi |

tṛṇa-bāṇas tṛṇa-dhanvā tṛṇa-ghaṭitaḥ kapaṭa-puruṣo'yam ||192||

iti vibhāvyākhyā-sametā ka-kāra-vrajyā ||

 --o)0(o--

## kha-kāra-vrajyā

khala-sakhyaṁ prāṅ madhuraṁ vayo'natarāle nidāgha-dinam ante |

ekaādi-madhya-pariṇati-ramaṇīyā sādhu-jana-maitrī ||193||

iti vibhāvyākhyā-sametā kha-kāra-vrajyā ||

 --o)0(o--

## ga-kāra-vrajyā

guṇam adhigatam api dhanavān na cirān nāśayati rakṣati daridraḥ |

majjayati rajjum ambhasi pūrṇaḥ kumbhaḥ sakhi na tucchaḥ ||194||

gurur api laghūpanīto na nimajjati niyatam āśaye mahataḥ |

vānakaropanītaḥ śailo makarālayasyeva ||195||

gaurī-pater garīyo garalaṁ gatvā gale jīrṇam |

jīryati karṇe mahatāṁ durvādo nālpam api viśati ||196||

gṛhapati-purato jāraṁ kapaṭa-kathā-kathita-manmathāvastham |

prīṇayati pīḍayati ca bālā niḥśvasya niḥśvasya ||197||

gati-gañjita-vara-yuvatiḥ karī kapolau karotu mada-malinau |

mukha-bandha-mātra-sindhura labodara kiṁ madaṁ vahasi ||198||

gehinyāḥ śṛṇvantī gotra-skhalitāparādhato mānam |

snigdhāṁ priye sa-garvāṁ sakhīṣu bālā dṛśaṁ diśati ||199||

grīṣṁa-maye samaye'smin vinirmitaṁ kalaya keli-vana-mūle |

alam ālavāla-valaya-cchalena kuṇḍalitam iva śaityam ||200||

guṇa-baddha-caraṇa iti mā līlā-vihagaṁ vimuñca sakhi mugdhe |

asmin valayita-śākhe kṣaṇena guṇa-yantraṇaṁ truṭati ||201||

guru-garji-sāndra-vidyud-bhaya-mudrita-karṇa-cakṣuṣāṁ purataḥ |

bālā cumbati jāraṁ vajrād adhiko hi madaneṣuḥ ||202||

gṛhiṇī-guṇeṣu gaṇitā vinayaḥ sevā vidheyateti guṇāḥ |

mānaḥ prabhutā vāmyaṁ vibhūṣaṇaṁ vāma-nayanānām ||203||

guṇam āntaram aguṇaṁ vā lakṣmīr gaṅgā ca veda hari-harayoḥ |

ekā pade'pi ramate na vasati nihitā śirasy aparā ||204||

gatvā jīvita-saṁśayam abhyastaḥ soḍhum aticirād virahaḥ |

akaruṇaḥ punar api ditsasi surata-durabhyāsam asmākam ||205||

gotra-skhalita-praśne'py uttaram atiśīla-śītalaṁ dattvā |

niḥśvasya mogha-rūpe sva-vapuṣi nihitaṁ tayā cakṣuḥ ||206||

gandha-grāhiṇi śālonmīlita-niryāsa-nihita-nikhilāṅgi |

upabhukta-mukta-bhūruha-śate'dhunā bhramari na bhramasi ||207||

guruṣu militeṣu śirasā praṇamasi laghuṣūnnatā sameṣu samā |

ucitajñāsi tule kiṁ tulayasi guñjā-phalaiḥ kanakam ||208||

gehinyā hriyamāṇaṁ nirudhyamānaṁ navoḍhayā purataḥ |

mama naukā-dvitayārpita-guṇa iva hṛdayaṁ dvidhā bhavati ||209||

guṇa ākarṣaṇa-yogyo dhanuṣa ivaiko'pi lakṣa-lābhāya |

lūtātantubhir iva kiṁ guṇair vimardāsahair bahubhiḥ ||210||

gāyati gīte vaṁśe vādayati sa vipañcīṣu |

pāṭhayati pañjara-śukaṁ tava sandeśākṣaraṁ rāmā ||211||

gaṇayati na madhu-vyayam ayam aviratam āpibatu madhukaraḥ kumudam |

saubhāgya-mānavān param asūyati dyu-maṇaye candraḥ ||212||

guṇa-vidhṛtā sakhi tiṣṭhasi tathaiva dehena kiṁ tu hṛdayaṁ te |

hṛtam amunā mālāyāḥ samīraṇeneva saurabhyam ||213||

guru-sadane nedīyasi caraṇa-gate mayi ca mūkayāpi tayā |

nūpuram apāsya padayoḥ kiṁ na priyam īritaṁ priyayā ||214||

granthilatayā kim ikṣoḥ kim apabhraṁśena bhavati gītasya |

kim anārjavena śaśinaḥ kiṁ dāridryeṇa dayitasya ||215||

gehinyā cikura-graha-samaya-sasītkāra-mīlita-dṛśāpi |

bālā-kapola-pulakaṁ vilokya nihito'smi śirasi padā ||216||

guru-pakṣma jāgarāruṇa-ghūrṇat-tāraṁ kathañcid api valate |

nayanam idaṁ sphuṭa-nakha-pada-niveś a-kṛta-kopa-kuṭila-bhru ||217||

iti vibhāvyākhyā-sametā ga-kāra-vrajyā ||

 --o)0(o--

## gha-kāra-vrajyā

ghaṭita-jaghanaṁ nipīḍita-pīnoru nyasta-nikhila-kuca-bhāram |

āliṅganty api bālā vadaty asau muñca muñceti ||218||

ghaṭita-palāśa-kapāṭaṁ niśi niśi sukhino hi śerate padmāḥ |

ujjāgareṇa kairava kati śakyā rakṣituṁ lakṣmīḥ ||219||

ghūrṇanti vipralabdhāḥ snehāpāyāt pradīpa-kalikāś ca |

prātaḥ prasthita-pāntha-strī-hṛdayaṁ sphuṭati kamalaṁ ca ||220||

iti vibhāvyākhyā-sametā gha-kāra-vrajyā ||

 --o)0(o--

## ca-kāra-vrajyā

capalasya palita-lāñchita-cikuraṁ dayitasya maulim avalokya |

khedocite’pi samaye saṁmadam evādade gṛhiṇī ||221||

caṇḍi prasāritena spṛśan bhujenāpi kopanāṁ bhavatīm |

tṛpyāmi paṅkilām iva piban nadīṁ nalina-nālena ||222||

capala-bhujaṅgī-bhuktojjhita śītala-gandhavaha niśi bhrānta |

aparāśāṁ pūrayituṁ pratyūṣa-sadāgate gaccha ||223||

cira-pathika drāghima-milad-alaka-latā-śaivalāvali-grathilā |

kara-toyeva mṛgākṣyā dṛṣṭir idānīṁ sadānīrā ||224||

caṇḍi dara-capala-cela-vyaktoru-vilokanaika-rasikena |

dhūli-bhayād api na mayā caraṇa-hṛtau kuñcitaṁ cakṣuḥ ||225||

cala-kuṇḍala-calad-alaka-skhalad-urasija-vasana-sajjad-ūru-yugam |

jaghana-bhara-klama-kūṇita-nayanam idaṁ harati gatam asyāḥ ||226||

caraṇaiḥ parāga-saikatam aphalam idaṁ likhasi madhupa ketakyāḥ |

iha vasati kānti-sāre nāntaḥ-salilāpi madhu-sindhuḥ ||227||

cira-kāla-pathika śaṅkā-taraṅgitākṣaḥ kim īkṣase mugdha |

tvan-nistriṁśāśleṣa-vraṇa-kiṇarājīyam etasyāḥ ||228||

capalāṁ yathā madāndhaś chāyāmayam ātmanaḥ karo hanti |

āsphālayati karaṁ pratigajas tathāyaṁ puro ruddhaḥ ||229||

cumbana-lolupa-mad-adhara-hṛta-kāśmīraṁ smaran na tṛpyāmi |

hṛdaya-dviradālāna-stambhaṁ tasyās tad-ūru-yugam ||230||

cikura-visāraṇa-tiryaṅ-nata-kaṇṭhī vimukha-vṛttir api bālā |

tvām iyam aṅguli-kalpita-kacāvakāśā vilokayati ||231||

cumbana-hṛtāñjanārghaṁ sphuṭa-jāgara-rāgam īkṣaṇaṁ kṣipasi |

kim uṣasi viyoga-kātaram asameṣur ivārdha-nārācam ||232||

iti vibhāvyākhyā-sametā ca-kāra-vrajyā ||

 --o)0(o--

## cha-kāra-vrajyā

chāyā-grāhī candraḥ kūṭatvaṁ satatam ambujaṁ vrajati |

hitvobhayaṁ sabhāyāṁ stauti tavaivānanaṁ lokaḥ ||233||

chāyā-mātraṁ paśyann adhomukho’py udgatena dhairyeṇa |

tudati mama hṛdaya-nipuṇā rādhā-cakraṁ kirītīva ||234||

iti vibhāvyākhyā-sametā cha-kāra-vrajyā ||

 --o)0(o--

## ja-kāra-vrajyā

jala-bindavaḥ katipaye nayanād gamanodyame tava skhalitāḥ |

kānte mama gantavyā bhūr etair eva picchilitā ||235||

jṛmbhottambhita-dor-yuga-yantrita-tāṭaṅka-pīḍita-kapolam |

tasyāḥ smarāmi jala-kaṇa-lulitāñjanam alasa-dṛṣṭi mukham ||236||

jāgaritvā puruṣaṁ paraṁ vane sarvato mukhaṁ harasi |

ati śarad-anurūpaṁ tava śīlam idaṁ jāti-śālinyāḥ ||237||

iti vibhāvyākhyā-sametā ja-kāra-vrajyā ||

 --o)0(o--

## jha-kāra-vrajyā

jhaṅkṛta-kaṅkaṇa-pāṇi-kṣepaiḥ stambhāvalambanair maunaiḥ |

śobhayasi śuṣka-ruditair api sundari mandira-dvāram ||246||

iti vibhāvyākhyā-sametā jha-kāra-vrajyā ||

 --o)0(o--

## ḍha-kāra-vrajyā

ḍhakkām āhatya madaṁ vitanvate kariṇa iva ciraṁ puruṣāḥ |

strīṇāṁ kariṇīnām iva madaḥ punaḥ sva-kula-nāśāya ||247||

iti vibhāvyākhyā-sametā ḍha-kāra-vrajyā ||

 --o)0(o--

## ta-kāra-vrajyā

tāṁ tāpayanti manmatha-bāṇās tvāṁ prīṇayanti bata subhaga |

tapana-karās tapana-śilāṁ jvalayanti vidhuṁ madhurayanti ||248||

tava sutanu sānumatyā bahu-dhātu-janita-nitamba-rāgāyāḥ |

giri-vara-bhuva iva lābhenāpnomi dvy-aṅgulena divam ||249||

tyakto muñcati jīvanam ujjhati nānugrahe'pi lolutvam |

kiṁ prāvṛṣeva padmākarasya karaṇīyam asya mayā ||250||

tvad-virahāpadi pāṇḍus tanvaṅgī chāyayaiva kevalayā |

haṁsīva jyotsnāyāṁ sā subhaga pratyabhijñeyā ||251||

tvayi viniveśita-cittā subhaga gatā kevalena kāyena |

ghana-jāla-ruddha-mīnā nadīva sā nīra-mātreṇa ||252||

tvayi saṁsaktaṁ tasyāḥ kaṭhoratara hṛdayam asama-śara-taralam |

māruta-calam añcalam iva kaṇṭaka-samparkataḥ sphuṭitam ||253||

tvam asūryaṁpaśyā sakhi padam api na vināpavāraṇaṁ bhramasi |

chāye kim iha vidheyaṁ muñcanti na mūrtimantas tvām ||254||

tava virahe vistārita-rajanau janitendu-candana-dveṣe |

visinīva māgha-māse vinā hutāśane sā dagdhā ||255||

taruṇi tvac-caraṇāhati-kusumita-kaṅkelli-koraka-prakaram |

kuṭila-caritā sapatnī na pibati bata śoka-vikalāpi ||256||

talpe prabhur iva gurur iva manasija-tantre śrame bhujiṣyeva |

gehe śrīr iva guru-jana-purato mūrteva sā vrīḍā ||257||

tvam alabhyā mama tāvan moktum aśaktasya saṁmukhaṁ vrajataḥ |

chāyevāpasarantī bhittyā na nivāryase yāvat ||258||

tapasā kleśita eṣa prauḍha-balo na khalu phālgune'py āsīt |

madhunā pramattam adhunā ko madanaṁ mihiram iva sahate ||259||

tvad-gamana-divasa-gaṇa-nāvalakṣa-rekhābhir aṅkitā subhaga |

gaṇḍa-sthalīva tasyāḥ pāṇḍuritā bhavana-bhittir api ||260||

tasyāgrāmyasyāhaṁ sakhi vakra-snigdha-madhurayā dṛṣṭyā |

viddhā tad-eka-neyā potriṇa iva daṁṣṭrayā dharaṇī ||261||

tvayi kugrāma-vaṭa-druma vaiśravaṇo vasatu vā lakṣmīḥ |

pāmara-kuṭhāra-pātāt kāsara-śirasaiva te rakṣā ||262||

tava mukhara vadana-doṣaṁ sahamānā moktum akṣamā sutanuḥ |

sā vahati viṭa bhavantaṁ ghuṇamantaḥ śālabhañjīva ||263||

tṛṇa-mukham iva na khalu tvāṁ tyajanty amī hariṇa vairiṇaḥ śavarāḥ |

yaśasaiva jīvitam idaṁ tyaja yojita-śṛṅga-saṅgrāmaḥ ||264||

tripura-ripor iva gaṅgā mama mānini janita-madana-dāhasya |

jīvanam arpita-śiraso dadāsi cikura-graheṇaiva ||265||

tvat-saṅkathāsu mukharaḥ saninda-sānanda-sāvahittha iva |

sa khalu sakhīnāṁ nibhṛtaṁ tvayā kṛtārthīkṛtaḥ subhagaḥ ||266||

tvayi sarpati pathi dṛṣṭiḥ sundara vṛti-vivara-nirgatā tasyāḥ |

dara-tarala-bhinna-śaivala-jālā śapharīva visphurati ||267||

te sutanu śūnya-hṛdayā ye śaṅkhaṁ śūnya-hṛdayam abhidadhati |

aṅgīkṛta-kara-pattro yas tava hasta-grahaṁ kurute ||268||

te śreṣṭhinaḥ kva samprati śakra-dhvaja yaiḥ kṛtas tavocchrāyaḥ |

īṣāṁ vā meḍhiṁ vādhunātanās tvāṁ vidhitsanti ||269||

tānavam etya chinnaḥ paropahita-rāga-madana-saṅghaṭitaḥ |

karṇa iva kāminīnāṁ na śobhate nirbharaḥ premā ||270||

tasmin gatārdra-bhāve vīta-rase śuṇṭhi-śakala iva puruṣe |

api bhūti-bhāji maline nāgara-śabdo viḍambāya ||271||

tamasi ghane viṣame pathi jambukam ulkā-mukhaṁ prapannāḥ smaḥ |

kiṁ kurmaḥ so'pi sakhe sthito mukhaṁ mudrayitvaiva ||272||

tvām abhilaṣato mānini mama garima-guṇo'pi doṣatāṁ yātaḥ |

paṅkila-kūlāṁ taṭinīṁ yiyāsataḥ sindhur asy eva ||273||

timire'pi dūra-dṛśyā kaṭhināśleṣe ca rahasi mukharā ca |

śaṅkha-maya-valaya-rājī gṛha-pati-śirasā saha sphuṭatu ||274||

tava vṛttena guṇena ca samucita-sampanna-kaṇṭha-luṭhanāyāḥ |

hāra-sraja iva sundari kṛtaḥ punar nāyakas taralaḥ ||275||

iti vibhāvyākhyā-sametā ta-kāra-vrajyā ||

 --o)0(o--

## da-kāra-vrajyā

darśana-vinīta-mānā gṛhiṇī harṣollasat-kapola-talam |

cumbana-niṣedha-miṣato vadanaṁ pidadhāti pāṇibhyām ||276||

deha-stambhaḥ skhalanaṁ śaithilyaṁ vepathuḥ priya-dhyānam |

pathi pathi gaganāśleṣaḥ kāmini kas te’bhisāra-guṇaḥ ||277||

drāghayatā divasāni tvadīya-viraheṇa tīvra-tāpena |

grīṣmeṇeva nalinyā jīvanam alpīkṛtaṁ tasyāḥ ||278||

durjana-sahavāsād api śīlotkarṣaṁ na sajjanas tyajati |

pratiparva-tapana-vāsī niḥsṛta-mātraḥ śaśī śītaḥ ||279||

dayita-prahitāṁ dūtīm ālambya kareṇa tamasi gacchantī |

sveda-cyuta-mṛganābhir dūrād gaurāṅgi dṛśyāsi ||280||

dayitā-guṇaḥ prakāśaṁ nītaḥ svasyaiva vadana-doṣeṇa |

pratidina-vidalita-vāṭī-vṛti-gahṭanaiḥ khidyase kim iti ||281||

dākṣiṇyān mradimānaṁ dadhataṁ mā bhānum enam avamaṁsthāḥ |

raudrīm upāgate’smin kaḥ kṣamate dṛṣṭim api dātum ||282||

dṛṣṭyaiva viraha-kātara-tārakayā priya-mukhe samarpitayā |

yānti mṛga-vallabhāyāḥ pulinda-bāṇārditāḥ prāṇāḥ ||283||

dūra-sthāpita-hṛdayo gūḍha-rahasyo nikāmam āśaṅkaḥ |

āśleṣo bālānāṁ bhavati khalānāṁ ca sambhedaḥ ||284||

dvāre guravaḥ koṇe śukaḥ sakāśe śiśur gṛhe sakhyaḥ |

kālāsaha kṣamasva priya prasīda prayāta-mahaḥ ||285||

dadhi-kaṇa-muktā-bharaṇa-śvāsottuṅga-stanārpaṇa-manojñam |

priyam āliṅgati gopī manthana-śrama-mantharair aṅgaiḥ ||286||

dalitodvegena sakhi priyeṇa lagnena rāgam āvahatā |

mohayatā śayanīyaṁ tāmbūleneva nītāsmi ||287||

dṛṣṭam adṛṣṭa-prāyaṁ dayitaṁ kṛtvā prakāśitas tanayā |

hṛdayaṁ kareṇa tāḍitam atha mithyā vyañjita-trapayā ||288||

darśita-yamunocchrāye bhrū-vibhrama-bhāji valati tava nayane |

kṣipta-hale haladhara iva sarvaṁ puramarjitaṁ sutanu ||289||

dayita-prārthita-durlabha-mukha-madirā-sāraseka-sukumāraḥ |

vyathayati virahe bakulaḥ kva paricayaḥ prakṛti-kaṭhinānām ||290||

dvitrair eṣyāmi dinair iti kiṁ tad vacasi sakhi tavāśvāsaḥ |

kathayati cira-pathikaṁ taṁ dūra-nikhāto nakhāṅkas te ||291||

dayita-sparśonmīlita-dharma-jala-skhalita-caraṇa-khalākṣe |

garva-bhara-mukharite sakhi tac-cikurān kim aparādhayasi ||292||

duṣṭa-graheṇa gehini tena kuputreṇa kiṁ prajātena |

bhaumeneva nijaṁ kulam aṅgāra-kavat-kṛtaṁ yena ||293||

darśita-cāpocchrāyais tejovadbhiḥ sugotra-sañjātaiḥ |

hīrair apsv api vīrair āpatsv api gamyate nādhaḥ ||294||

dara-nidrāṇasyāpi smarasya śilpena nirgatāsūn me |

mugdhe tava dṛṣṭir asāv arjuna-yantreṣur iva hanti ||295||

durgata-gṛhiṇī tanaye karuṇārdrā priyatame ca rāgamayī |

mugdhā ratābhiyogaṁ na manyate na pratikṣipati ||296||

durgata-gehini jarjara-mandira-suptaiva vandase candram |

vayam indu-vañcita-dṛśo niculita-dolā-vihāriṇyaḥ ||297||

dīpa-daśā kula-yuvatir vaidagdhyenaiva malinatām eti |

doṣā api bhūṣāyai gaṇikāyāḥ śaśi-kalāyāś ca ||298||

dīrgha-gavākṣa-mukhāntar-nipātinas taraṇi-raśmayaḥ śoṇāḥ |

nṛhari-nakhā iva dānava-vakṣaḥ praviśanti saudha-talam ||299||

dara-tarale’kṣaṇi vakṣasi daronnate tava mukhe ca dara-hasite |

āstāṁ kusumaṁ vīraḥ smaro’dhunā citra-dhanuṣāpi ||300||

duṣṭa-sakhī-sahiteyaṁ pūrṇendu-mukhī sukhāya nedānīm |

rākeva viṣṭi-yuktā bhavato’bhimatāya niśi bhavatu ||301||

dalite palāla-puñje vṛṣabhaṁ paribhavati gṛha-patau kupite |

nibhṛta-nibhālita-vadanau halika-vadhū-devarau hasataḥ ||302||

dīpyantāṁ ye dīptyai ghaṭitā maṇayaś ca vīra-puruṣāś ca |

tejaḥ sva-vināśāya tu nṛṇāṁ tṛṇānām iva laghūnām ||303||

iti vibhāvyākhyā-sametā da-kāra-vrajyā ||

 --o)0(o--

## dha-kāra-vrajyā

dhūmair aśru nipātaya daha śikhayā dahana-malinayāṅgāraiḥ |

jāgarayiṣyati durgata-gṛhiṇī tvāṁ tad api śiśira-niśi ||304||

dhairyaṁ nidhehi gacchatu rajanī so'py astu sumukhi sotkaṇṭhaḥ |

praviśa hṛdi tasya dūraṁ kṣaṇa-dhṛta-muktā smareṣur iva ||305||

dhavala-nakha-lakṣma durbalam akalaita-nepathyam alaka-pihitākṣyāḥ |

drakṣyāmi mad-avaloka-dvi-guṇāśru vapuḥ pura-dvāri ||306||

dharmārambhe'py asatāṁ para-hiṁsaiva prayojikā bhavati |

kākānām abhiṣeke'kāraṇatāṁ vṛṣṭir anubhavati ||307||

iti vibhāvyākhyā-sametā dha-kāra-vrajyā ||

 --o)0(o--

## na-kāra-vrajyā

nīrāvataraṇa-danturasaikata-sambheda-meduraiḥ śiśire |

rājanti tūla-rāśi-sthūla-paṭair iva taṭaiḥ saritaḥ ||308||

nija-kāya-cchāyāyāṁ viśramya nidāgha-vipadam apanetum |

bata vividhās tanu-bhaṅgīr mugdha-karaṅgīyam ācarati ||309||

na hasanti jaraṭha iti yad vallava-vanitā namanti nandam api |

sakhi sa yaśodā-tanayo nityaṁ kandalita-kandarpaḥ ||310||

nītā svabhāvam arpita-vapur api vāmyaṁ na kāminī tyajati |

hara-dehārdha-grathitā nidarśanaṁ pārvatī tatra ||311||

nāgara-bhogānumita-sva-vadhū-saundarya-garva-taralasya |

nipatati padaṁ na bhūmau jñāti-puras tantu-vāyasya ||312||

nipatati caraṇe koṇe praviśya niśi yan nirīkṣate kas tat |

sakhi sa khalu loka-purataḥ khalaḥ sva-garimāṇam udgirati ||313||

na vimocayituṁ śakyaḥ kṣamāṁ mahān mocito yadi kathaṁcit |

mandara-girir iva garalaṁ nivartate nanu samutthāpya ||314||

niyataiḥ padair niṣevyaṁ skhalite’narthāvahaṁ samāśrayati |

sambhavad anya-gatiḥ kaḥ saṅkrama-kāṣṭhaṁ durīśaṁ ca ||315||

nija-pada-gati-guṇa-rañjita-jagatāṁ kariṇāṁ ca sat-kavīnāṁ ca |

vahatām api mahimānaṁ śobhāyai sajjanā eva ||316||

nottapane na snehaṁ harati na nirvāti na malino bhavati |

tasyojjvalo niśi niśi premā ratna-pradīpa iva ||317||

nihitān nihitān ujjhati niyataṁ mama pārthivān api prema |

bhrāmaṁ bhrāmaṁ tiṣṭhati tatraiva kulāla-cakram iva ||318||

nirbharam api sambhuktaṁ dṛṣṭyā prātaḥ piban na tṛpyāmi |

jaghanam anaṁśukam asyāḥ koka ivāśiśira-kara-bimbam ||319||

niviḍa-ghaṭitoru-yugalāṁ śvāsottabdha-stanārpita-vyajanām |

tāṁ snigdha-kupita-dṛṣṭiṁ smarāmi rata-niḥsahāṁ sutanum ||320||

nirguṇa iti mṛta iti ca dvāv ekārthābhidhāyinau viddhi |

paśya dhanur-guṇa-śūnyaṁ nirjīvaṁ tad iha śaṁsanti ||321||

nija-sūkṣma-sūtra-lambī vilocanaṁ taruṇa te kṣaṇaṁ haratu |

ayam udgṛhīta-vaḍiśaḥ karkaṭa iva markaṭaḥ purataḥ ||322||

nāgara gītir ivāsau grāma-sthityāpi bhūṣitā sutanuḥ |

kastūrī na mṛgodara-vāsa-vaśād visratām eti ||323||

nakha-likhita-stani kura-baka-maya-pṛṣṭhe bhūmi-lulita-virasāṅgi |

hṛdaya-vidāraṇa-niḥsṛta-kusumāsra-śareva harasi manaḥ ||324||

nītā laghimānam iyaṁ tasyāṁ garimāṇam adhikam arpayasi |

bhāra iva viṣama-bhāryaḥ sudurvaho bhavati gṛha-vāsaḥ ||325||

na ca dūtī na ca yācñā na cāñjalir na ca kaṭākṣa-vikṣepaḥ |

saubhāgya-mānināṁ sakhi kaca-grahaḥ prathamam abhiyogaḥ ||326||

niśi viṣama-kusuma-viśikha-preritayor mauna-labdha-rati-rasayoḥ |

mānas tathaiva vilasati dampatyor aśithila-granthiḥ ||327||

nija-gātra-nirviśeṣa-sthāpitam api sāram akhilam ādāya |

nirmokaṁ ca bhujaṅgī muñcati puruṣaṁ ca vāra-vadhūḥ ||328||

nṛtya-śrama-gharmārdraṁ muñcasi kṛcchreṇa kañcukaṁ sutanu |

makarandodaka-juṣṭaṁ madana-dhanur-vallir iva colam ||329||

nāhaṁ vadāmi sutanu tvam aśīlā vā pracaṇḍa-caritā vā |

prema-svabhāva-sulabhaṁ bhayam udayati mama tu hṛdayasya ||330||

na nirūpito’si sakhyā niyataṁ netra-tribhāga-mātreṇa |

hārayati yena kusumaṁ vimukhe tvayi kaṇṭha iva deve ||331||

nakha-daśana-muṣṭi-pātair adayair āliṅganaiś ca subhagasya |

aparādhaṁ śaṁsantyaḥ śāntiṁ racayanti rāgiṇyaḥ ||332||

na guṇe na lakṣaṇe’pi ca vayasi ca rūpe ca nādaro vihitaḥ |

tvayi saurabheyi ghaṇṭā kapilā-putrīti baddheyam ||333||

niṣkāraṇāparādhaṁ niṣkāraṇa-kalaha-roṣa-paritoṣam |

sāmānya-maraṇa-jīvana-sukha-duḥkhaṁ jayati dāmpatyam ||334||

na prāpyase karābhyāṁ hṛdayān nāpaiṣi vitanuṣe bādhām |

tvaṁ mama bhagnāvastita-kusumāyudha-viśikha-phalikeva ||335||

nātheti paruṣam ucitaṁ priyeti dāsety anugraho yatra |

tad-dāmpatyam ito’nyan nārī rajjuḥ paśuḥ puruṣaḥ ||336||

nihitāyām asyām api saivaikā manasi me sphurati |

rekhāntaropadhānāt pattrākṣara-rājir iva dayitā ||337||

nidhi-nikṣepa-sthānasyopari cihnārtham iva latā nihitā |

lobhayati tava tanūdari jaghana-taṭād upari romālī ||338||

nihitārdha-locanāyās tvaṁ tasyā harasi hṛdaya-paryantam |

na subhaga samucitam īdṛśam aṅguli-dāne bhujaṁ gilasi ||339||

nītvāgāraṁ rajanī-jāgaram ekaṁ ca sādaraṁ dattvā |

acireṇa kair na taruṇair durgā-pattrīva muktāsi ||340||

nakṣatre’gnāv indāv udare kanake maṇau dṛśi samudre |

yat khalu tejas tad akhilam ojāyitam abja-mitrasya ||341||

na savarṇo na ca rūpaṁ na saṁskriyā kāpi naiva sā prakṛtiḥ |

bālā tvad-virahāpadi jātāpabhraṁśa-bhāṣeva ||342||

na vibhūṣaṇe tavāsthā vapur guṇenaiva jayasi sakhi yūnaḥ |

avadhīritāstra-śastrā kusumeṣor malla-vidyeva ||343||

netrākṛṣṭo bhrāmaṁ bhrāmaṁ preyān yathā yathāsti tathā |

sakhi manthayati mano mama dadhi-bhāṇḍaṁ mantha-daṇḍa iva ||344||

nānā-varṇaka-rūpaṁ prakalpayantī manoharaṁ tanvī |

citrakara-tūlikeva tvāṁ sā pratibhitti bhāvayati ||345||

iti vibhāvyākhyā-sametā na-kāra-vrajyā ||

 --o)0(o--

## pa-kāra-vrajyā

pathikāsaktā kiṁcin na veda ghana-kalam agopitā gopī |

keli-kalā-huṅkāraiḥ kīrāvali mogham apasarasi ||346||

praṇamati paśyati cumbati saṁśliṣyati pulaka-mukulitair aṅgaiḥ |

priya-saṅgāya sphuritāṁ viyoginī vāma-bāhulatām ||347||

praviśasi na ca nirgantuṁ jānāsi vyākulatvam ātanuṣe |

bālaka cetasi tasyāś cakra-vyūhe'bhimanyur iva ||348||

paśyānurūpam indindireṇa mākanda-śekharo mukharaḥ |

api ca picu-manda-mukule maukuli-kulam ākulaṁ milati ||349||

pratibimba-sambhṛtānanam ādarśaṁ sumukha mama sakhī-hastāt |

ādātum icchasi mudhā kiṁ līlā-kamala-mohena ||350||

prācīnācala-mauler yathā śaśī gagana-madhyam adhivasati |

tvāṁ sakhi paśyāmi tathā chāyām iva saṅkucan mānām ||351||

prāṅgaṇa-koṇe’pi niśāpatiḥ sa tāpaṁ sudhāmayo harati |

yadi māṁ rajani-jvara iva sakhi sa na niruṇaddhi geha-patiḥ ||352||

pati-pulaka-dūna-gātrī svacchāyāvīkṣaṇe’pi yā sabhayā |

abhisarati subhaga sā tvāṁ vidalantī kaṇṭakaṁ tamasi ||353||

pratibhūḥ śuko vipakṣe daṇḍaḥ śṛṅgāra-saṅkathā guruṣu |

puruṣāyitaṁ paṇas tad-bāle paribhāvyatāṁ dāyaḥ ||354||

para-mohanāya mukto niṣkaruṇe taruṇi tava kaṭākṣo’yam |

viśikha iva kalita-karṇaḥ praviśati hṛdayaṁ na niḥsarati ||355||

prapadālambita-bhūmiś cumbantī prīti-bhīti-madhurākṣī |

prācīrāgra-niveśita-cibukatayā na patitā sutanuḥ ||356||

prātar upāgatya mrṣā vadataḥ sakhi nāsya vidyate vrīḍā |

mukha-lagnayāpi yo’yaṁ na lajjate dagdha-kālikayā ||357||

paśyottaras tanūdari phālgunam āsādya nirjita-vipakṣaḥ |

vairāṭir iva pataṅgaḥ pratyānayanaṁ karoti gavām ||358||

pramada-vanaṁ tava ca stana-śailaṁ mūlaṁ gabhīra-sarasāṁ ca |

jagati nidāgha-nirastaṁ śaityaṁ durga-trayaṁ śrayati ||359||

proñchati tavāparādhaṁ mānaṁ mardayati nirvṛtiṁ harati |

svakṛtān nihanti śapathāñ jāgara-dīrghā niśā subhaga ||360||

priya āyāte dūrād abhūta iva saṅgamo'bhavat pūrvaḥ |

māna-rudita-prasādāḥ punar āsanna-para-suratādau ||361||

pūrva-mahī-dhara-śikhare tamaḥ samāsanna-mihira-kara-kalitam |

śūla-protaṁ sarudhiram idam andhaka-vapur ivābhāti ||362||

parivṛtta-nābhi lupta-trivali śyāma-stanāgram alasākṣi |

bahu-dhavala-jaghana-rekhaṁ vapur na puruṣāyitaṁ sahate ||363||

prārabdha-nidhuvanaiva sveda-jalaṁ komalāṅgi kiṁ vahasi |

jyām arpayituṁ namitā kusumāstra-dhanur-lateva madhu ||364||

puṁsāṁ darśaya sundari mukhendum īṣat trpām apākṛtya |

jāyājita iti rūḍhā jana-śrutir me yaśo bhavatu ||365||

prasaratu śarat-triyāmā jaganti dhavalayatu dhāma tuhināṁśoḥ |

pañjara-cakorikāṇāṁ kaṇikākalpo'pi na viśeṣaḥ ||366||

prathamāgata sotkaṇṭhā cira-caliteyaṁ vilamba-doṣe tu |

vakṣyanti sāṅga-rāgāḥ pathi taravas tava samādhānam ||367||

patite'ṁśuke stanārpita-hastāṁ tāṁ niviḍa-jaghana-pihitorum |

rada-pada-vikalita-phūtkṛti-śata-dhuta-dīpāṁ manaḥ smarati ||368||

paritaḥ sphurita-mahauṣadhi-maṇi-nikare keli-talpa iva śaile |

kāñcī-guṇa iva patitaḥ sthitaika-ratnaḥ phaṇī sphurati ||369||

prāvṛṣi śaila-śreṇī-nitambam uhhan dig-antare bhramasi |

capalāntara ghana kiṁ tava vacanīyaṁ pavana-vaśyo'si ||370||

prati-divasa-kṣīṇa-daśas tavaiṣa vasanāñcalo'tikara-kṛṣṭaḥ |

nija-nāyakam atikṛpaṇaṁ kathayati kugrāma iva viralaḥ ||371||

pathika kathaṁ capalojjvalam ambuda-jala-bindu-nihvaham aviṣahyam |

mayapura-kanaka-dravam iva śiva-śara-śikhi-bhāvitaṁ sahase ||372||

pathikaṁ śrameṇa suptaṁ dara-taralā taruṇi sumadhura-cchāyā |

vyālambamāna-veṇiḥ sukhayasi śākheva sārohā ||373||

pradadāti nāparāsāṁ praveśam api pīna-tuṅga-jaghanorūḥ |

yā lupta-kīla-bhāvaṁ yātā hṛdi bahir adṛśyāsi ||374||

prātar nidrāti yathā yathātmajā lulita-niḥsahair aṅgaiḥ |

jāmātari mudita-manās tathā tathā sādarā śvaśrūḥ ||375||

praṇaya-calito'pi sakapaṭa-kopa-kaṭākṣair mayāhita-stambhaḥ |

trāsa-taralo gṛhītaḥ sahāsa-rabhasaṁ priyaḥ kaṇṭhe ||376||

priya-durnayena hṛdaya sphuṭasi yadi sphuṭanam api tava ślāghyam |

tat-keli-samara-talpī-kṛtasya vasanāñcalasyeva ||377||

pavanopanīta-saurabha-dūrodaka-pūra-padminī-lubdhaḥ |

aparīkṣita-svapakṣo gantā hantāpadaṁ madhupaḥ ||378||

prema-laghū-kṛta-keśava- vakṣo-bhara-vipula-pulaka-kuca-kalaśā |

govardhana-giri-gurutāṁ mugdha-vadhūr nibhṛtam upahasati ||379||

priya-viraha-niḥsahāyāḥ sahaja-vipakṣābhir api sapatnībhiḥ |

rakṣyante hariṇākṣyāḥ prāṇā gṛha-bhaṅga-bhītābhiḥ ||380||

prakaṭayasi rāgam adhikaṁ lapanam idaṁ vakrimāṇam āvahati |

prīṇayati ca pratipadaṁ dūti śukasyeva dayitasya ||381||

praviśantyāḥ priya-hṛdayaṁ bālāyāḥ prabala-yauvata-vyāptam |

nava-niśita-dara-taraṅgita-nayana-mayenāsinā panthāḥ ||382||

praṇayāparādha-roṣa-prasāda-viśvāsa-keli-pāṇḍityaiḥ |

rūḍha-premā hriyate kiṁ bālā-kutuka-mātreṇa ||383||

pūrvair eva caritair jarato'pi pūjyatā bhavataḥ |

muñca madam asya gandhād yuvabhir gaja gaūjanīyo'si ||384||

prathamaṁ praveśitā yā vāsāgāraṁ kathañcana sakhībhiḥ |

na śṛṇotīva prātaḥ sā nirgamanasya saṅketam ||385||

pūjā vinā pratiṣṭhāṁ nāsti na mantraṁ vinā pratiṣṭhā ca |

tad-ubhaya-vipratipannaḥ paśyatu gīr-vāṇa-pāṣāṇam ||386||

pūrvādhiko gṛhiṇyāṁ bahu-mānaḥ prema-narma-viśvāsaḥ |

bhīr adhikeyaṁ kathayati rāgaṁ bālā-vibhaktam iva ||387||

pulikata-kaṭhora-pīvara-kuca-kalaśāśleṣa-vedanābhijñaḥ |

śambhor upavīta-phaṇī vāñchati māna-grahaṁ devyāḥ ||388||

priya āyāto dūrād iti yā prītir babhūva gehinyāḥ |

pathikebhyaḥ pūrvāgata iti garvāt sāpi śata-śikharā ||389||

pṛṣṭhaṁ prayaccha mā spṛśa dūrād apasarpa vihita-vaimukhya |

tvām anudhāvati taraṇis tad api guṇākarṣa-taraleyam ||390||

priyayā kuṅkuma-piñjara-pāṇi-dvaya-yojanāṅkitaṁ vāsaḥ |

prahitaṁ māṁ yācñāñjali-sahasra-karaṇāya śikṣayati ||391||

prācīrāntariteyaṁ priyasya vadane'dharaṁ samarpayati |

prāg-giri-pihitā rātriḥ sandhyā-rāgaṁ dinasyeva ||392||

para-pati-nirdaya-kulaṭāśoṣita śaṭha neṣyatā na kopena |

dagdha-mamatopataptā rodimi tava tānavaṁ vīkṣya ||393||

prāṅgaṇa eva kadā māṁ śliṣyantī many-kampi-kuca-kalaśā |

aṁsa-niṣaṇṇa-mukhī sā snapayati bāṣpeṇa mama pṛṣṭham ||394||

pretaiḥ praśasta-sattvā sāśru vṛkair vīkṣitā skhalad-grāsaiḥ |

cumbati mṛtasya vadanaṁ bhūta-mukholkekṣitaṁ bālā ||395||

piśunaḥ khalu sujanānāṁ khalam eva puro vidhāya jetavyaḥ |

kṛtvā jvaram ātmīyaṁ jigāya bāṇaṁ raṇe viṣṇuḥ ||396||

piba madhupa bakula-kalikāṁ dūre rasanāgra-mātram ādhāya |

adhara-vilepa-samāpye madhuni mudhā vadanam arpayasi ||397||

prāyeṇaiva hi malinā malinānām āśrayatvam upayānti |

kālindī-puṭa-bhedaḥ kāliya-puṭa-bhedanaṁ bhavati ||398||

paśya priya-tanu-vighaṭana-bhayena śaśi-mauli-deha-saṁlagnā |

subhagaika-daivatam umā śirasā bhāgīrathīṁ vahati ||399||

pathika-vadhū-jana-locana-nīra-nadī-mātṛka-pradeśeṣu |

dhana-maṇḍalam ākhaṇḍala-dhanuṣā kuṇḍalitam iva vidhinā ||400||

prativeśi-mitra-bandhuṣu dūrāt kṛcchrāgato’pi gehinyā |

atikeli-lampaṭayā dinam ekam agopi geha-patiḥ ||401||

para-paṭa iva rajakībhir malino bhuktvāpi nirdayaṁ tābhiḥ |

artha-grahaṇena vinā jaghanya mukto’si kulaṭābhiḥ ||402||

iti vibhāvyākhyā-sametā pa-kāra-vrajyā ||

 --o)0(o--

## ba-kāra-vrajyā

bahu-yoṣiti lākṣāruṇa-śirasi vayasyena dayita upahasite |

tat-kāla-kalita-lajjā piśunayati sakhīṣu saubhāgyam ||403||

bandhana-bhājo'muṣyāś cikura-kalāpasya muktamānasya |

sindūrita-sīmanta-cchalena hṛdayaṁ vidīrṇam iva ||404||

balam api vasati mayīti śreṣṭhini guru-garva-gadgadaṁ vadati |

taj-jāyayā janānāṁ mukham īkṣitam āvṛta-smitayā ||405||

balavad anilopanīta-sphuṭita-navāmbhoja-saurabho madhupaḥ |

ākṛṣyate nalinyā nāsā-nikṣipta-baḍiśa-rajjur iva ||406||

bāṇaṁ harir iva kurute sujano bahudoṣam apy adoṣam iva |

yāvad doṣaṁ jāgrati malimlucā iva punaḥ piśunāḥ ||407||

bauddhasyeva kṣaṇiko yadyapi bahu-vallabhasya tava bhāvaḥ |

bhagnā bhagnā bhrūr iva na tu tasyā vighaṭate maitrī ||408||

bāṣpākulaṁ pralapator gṛhiṇi nivartasva kānta gaccheti |

yātaṁ dampatyor dinam anugamanāvadhi saras-tīre ||409||

bālā-vilāsa-bandhān aprabhavan manasi cintayan pūrvam |

saṁmāna-varjitāṁ tāṁ gṛhiṇīm evānuśocāmi ||410||

iti vibhāvyākhyā-sametā ba-kāra-vrajyā ||

 --o)0(o--

## bha-kāra-vrajyā

bhramasi prakaṭayasi radaṁ karaṁ prasārayasi tṛṇam api śrayasi |

dhiṅ mānaṁ tava kuñjara jīvaṁ na juhoṣi jaṭharāgnau ||411||

bhūtimayaṁ kurute'gnis tṛṇam api saṁlagnam enam api bhajataḥ |

saiva suvarṇa daśā te śaṅke garimoparodhena ||412||

bhavati nidāghe dīrghe yatheha yamuneva yāminī tanvī |

dvīpā iva divasā api tathā krameṇa prathīyāṁsaḥ ||413||

bhavatā mahati snehānale'rpitā pathika hema-guṭikeva |

tanvī hastenāpi spraṣṭum aśuddhair na sā śakyā ||414||

bhūmi-lulitaika-kuṇḍalam uttaṁsita-kāṇḍa-paṭam iyaṁ mugdhā |

paśyantī niḥśvāsaiḥ kṣipati manoreṇu-pūram api ||415||

bhavatāliṅgi bhujaṅgī jātaḥ kila bhogi-cakravartī tvam |

kañcuka vanecarī-stanam abhilaṣataḥ sphurati laghimā te ||416||

bhaikṣa-bhujā pallī-patir iti stutas tad-vadhū-sudṛṣṭena |

rakṣaka jayasi yad ekaḥ śūnye sura-sadasi sukham asmi ||417||

bhogākṣamasya rakṣāṁ dṛṅ-mātreṇaiva kurvato'nabhimukhasya |

vṛddhasya pramadāpi śrīr api bhṛtyasya bhogāya ||418||

bhavitāsi rajani yasyām adhva-śrama-śāntaye padaṁ dadhatīm |

sa balād valayita-jaṅghā-baddhāṁ mām urasi pātayati ||419||

bhūṣaṇatāṁ bhajataḥ sakhi kaṣaṇa-viśuddhasya jāta-rūpasya |

puruṣasya ca kanakasya ca yukto garimā sarāgasya ||420||

bhasma-puruṣe'pi giriśe snehamayī tvam ucitena subhagāsi |

moghas tvayi janavādo yad oṣadhi-prastha-duhiteti ||421||

bhaya-pihitaṁ bālāyāḥ pīvaram ūru-dvayaṁ smaronnidraḥ |

nidrāyāṁ premārdraḥ paśyati niḥśvasya niḥśvasya ||422||

bhramarīva koṣa-garbhe gandha-hṛtā kusumam anusarantī tvām |

avyaktaṁ kūjantī saṅketaṁ tamasi sā bhramati ||423||

bhrāmaṁ bhrāmaṁ sthitayā snehe tava payasi tatra tatraiva |

āvarta-patita-naukāyitam anayā vinayam apanīya ||424||

bhramayasi guṇamayi kaṇṭha-graha-yogyānātma-mandiropānte |

hālika-nandini taruṇān kakudmino meḍhi-rajjur iva ||425||

bhāla-nayane'gnir indur maulau gātre bhujaṅga-maṇi-dīpāḥ |

tad api tamo-maya eva tvam īśa kaḥ prakṛtim atiśete ||426||

iti vibhāvyākhyā-sametā bha-kāra-vrajyā ||

 --o)0(o--

## ma-kāra-vrajyā

madhu-mada-vīta-vrīḍā yathā yathā lapati saṁmukhaṁ bālā |

tan-mukham ajāta-tṛptis tathā tathā vallabhaḥ pibati ||427||

mitrair ālocya samaṁ guru kṛtvā kadanam api samārabdhaḥ |

arthaḥ satām iva hato mukha-vailakṣyeṇa māno’yam ||428||

mama rāgiṇo manasvini karam arpayato dadāsi pṛṣṭham api |

yadi tad api kamala-bandhor iva manye svasya saubhāgyam ||429||

mā spṛśa mām iti sakupitam iva bhaṇitaṁ vyañjitā na ca vrīḍā |

āliṅgitayā sasmitamuktam anācāra kiṁ kuruṣe ||430||

mūlāni ca niculānāṁ hṛdayāni ca kūla-vasati-kulaṭānām |

mudira-madirā-pramattā godāvari kiṁ vidārayasi ||431||

malaya-druma-sārāṇām iva dhīrāṇāṁ guṇa-prakarṣo’pi |

jaḍa-samaya-nipatitānām anādarāyaiva na guṇāya ||432||

madhumathana-mauli-māle sakhi tulayasi tulasi kiṁ mudhā rādhām |

yat tava padam adasīyaṁ surabhayituṁ saurabhodbhedaḥ ||433||

mayi yāsyati kṛtvāvadhi-dina-saṅkhyaṁ cumbanaṁ tathāśleṣam |

priyayānuśocitā sā tāvat suratākṣamā rajanī ||434||

mṛgamada-nidānam aṭavī kuṅkumam api kṛṣaka-vāṭikā vahati |

haṭṭavilāsini bhavatī param ekā paura-sarvasvam ||435||

madhu-divaseṣu bhrāmyan yathā viśati mānasaṁ bhramaraḥ |

sakhi loha-kaṇṭaka-nibhas tathā madana-viśikho’pi ||436||

mayi calite tava muktā dṛśaḥ svabhāvāt priye sa-pānīyāḥ |

satyam amūlyāḥ sadyaḥ prayānti mama hṛdaya-hāratvam ||437||

mugdhe mama manasi śarāḥ smarasya pañcāpi santataṁ lagnāḥ |

śaṅke stana-guṭikā-dvayam arpitam etena tava hṛdaye ||438||

madhumathana-vadana-vinihita-vaṁśī-suṣirānusāriṇo rāgāḥ |

hanta haranti mano mama nalikā-viśikhāḥ smarasyeva ||439||

mahatoḥ suvṛttayoḥ sakhi hṛdaya-graha-yogyayoḥ samucchritayoḥ |

sajjanayoḥ stanayor iva nirantaraṁ saṅgataṁ bhavati ||440||

mama vāritasya bahubhir bhūyo bhūyaḥ svayaṁ ca bhāvayataḥ |

jāto diśīva tasyāṁ sakhe na vinivartate mohaḥ ||441||

magno'si narmadāyā rase hṛto vīci-locana-kṣepaiḥ |

yady ucyase taruvara bhraṣṭo bhraṁśo'pi te ślāghyaḥ ||442||

menām ullāsayati smerayati hariṁ giriṁ ca vimukhayati |

kṛta-kara-bandha-vilambaḥ pariṇayane giriśa-kara-kampaḥ ||443||

madhu-gandhi gharma-timyat-tilakaṁ skhalad-uktiṁ ghūrṇa-daruṇākṣam |

tasyāḥ kadādharāmṛtam ānanam avadhūya pāsyāmi ||444||

medinyāṁ tava nipatati na padaṁ bahu-vallabheti garveṇa |

āśliṣya kair na taruṇais turīva vasanair vimuktāsi ||445||

mūle nisarga-madhuraṁ samarpayanto rasaṁ puro virasāḥ |

ikṣava iva para-puruṣā vividheṣu raseṣu vinidheyāḥ ||446||

mahati snehe nihitaḥ kusumaṁ bahu dattam arcito bahuśaḥ |

vakras tad api śanaiścara iva sakhi duṣṭa-graho dayitaḥ ||447||

mā śabara-taruṇi pīvara-vakṣoruhayor bhareṇa bhaja garvam |

nirmokair api śobhā yayor bhujaṅgībhir unmuktaiḥ ||448||

mama kupitāyāś chāyāṁ bhūmāv āliṅgya sakhi milat-pulakaḥ |

snehamayatvam anujjhan karoti kiṁ naiṣa mām aruṣam ||449||

muṣita iva kṣaṇa-virahe ripur iva kusumeṣu-keli-saṅgrāme |

dāsa iva śrama-samaye bhajan natāṅgīṁ na tṛpyāmi ||450||

muñcasi kiṁ mānavatīṁ vyavasāyād dviguṇa-manyu-vegeti |

sneha-bhavaḥ payasāgniḥ sāntvena ca roṣa unmiṣati ||451||

malayajam apasārya ghanaṁ vījana-vighnaṁ vidhāya bāhubhyām |

smara-santāpād agaṇita-nidāgham āliṅgate mithunam ||452||

mahato'pi hi viśvāsān mahāśayā dadhati nālpam api laghavaḥ |

saṁvṛṇute'drī-nudadhir nidāgha-nadyo na bhekam api ||453||

madhu-dhāreva na muñcasi mānini rūkṣāpi mādhurīṁ sahajām |

kṛta-mukha-bhaṅgāpi rasaṁ dadāsi mama sarid ivāmbhodheḥ ||454||

madanākṛṣṭa-nurjyā-ghātair iva gṛhiṇi pathika-taruṇānām |

vīṇā-tantrī-kvāṇaiḥ keṣāṁ na vikampate cetaḥ ||455||

mama bhayam asyāḥ kopo nirvedo'syā mamāpi mandākṣam |

jātaṁ kva cāntarikṣe smita-saṁvṛti-namita-kandharayoḥ ||456||

muktāmbaraiva dhāvatu nipatatu sahasā trimārgagā vāstu |

iyam eva narmadā mama vaṁśa-prabhavānurūpa-rasā ||457||

mṛgamada-lepanam enaṁ nīla-nicolaiva niśi niṣeva tvam |

kālindyām indīvaram indindira-sundarīva sakhi ||458||

mama sakhyā nayana-pathe militaḥ śakto na kaścid api calitum |

patito'si pathika viṣame ghaṭṭa-kuṭīyaṁ kusuma-ketoḥ ||459||

mahatā priyeṇa nirmitam apriyam api subhaga sahyatāṁ yāti |

suta-sambhavena yauvana-vināśanaṁ na khalu khedāya ||460||

māna-graha-guru-kopād anu dayitāty eva rocate mahyam |

kāñcanamayī vibhūṣā dāhāñcita-śuddha-bhāveva ||461||

iti vibhāvyākhyā-sametā ma-kāra-vrajyā ||

 --o)0(o--

## ya-kāra-vrajyā

yūnaḥ kaṇṭaka-viṭapāni viāñcala-grāhiṇas tyajantī sā |

vana iva pure’pi vicarati puruṣaṁ tvām eva jānantī ||462||

yuṣmāsūpagatāḥ smo vibudhā vāṅ-mātra-pāṭavena vayam |

antarbhavati bhavatsv api nābhaktas tan na vijñātam ||463||

yatra na dūtī yatra snigdhā na dṛśo'pi nipuṇayā nihitāḥ |

na giro'dyāpi vyaktīkṛtaḥ sa bhāvo'nurāgeṇa ||464||

yā nīyate sapatny praviśya yāvarjitā bhujaṅgena |

yamunāyā iva tasyāḥ sakhi malinaṁ jīvanaṁ manye ||465||

yasminn ayaśo'pi yaśo hrīr vighno māna eva dauḥśīlyam |

laghutā guṇajñatā kiṁ navo yuvā sakhi na te dṛṣṭaḥ ||466||

yad vīkṣyate khalānāṁ māhātmyaṁ kvāpi daiva-yogena |

kākānām iva śauklyaṁ tad api hi na cirād anarthāya ||467||

yat khalu khala-mukha-huta-vaha-vinihitam api śuddhim eva parameti |

tad anala-śaucam ivāṁśukam iha loke durlabhaṁ prema ||468||

yan nāvadhim arthayate pātheyārthaṁ dadāti sarvasvam |

tenānayāti-dāruṇa-śaṅkām āropitaṁ cetaḥ ||469||

yūnām īrṣyā-vairaṁ vitanvatā taruṇi cakra-rucireṇa |

tava jagahnenākulitā nikhilā pallī khaleneva ||470||

yāvaj jīvana-bhāvī tulyāśayoyor nitānta-nirbhedaḥ |

nadayor ivaiṣa yuvayoḥ saṅgo rasam adhikam āvahatu ||471||

yan nihitāṁ śekharayasi mālāṁ sā yātu śaṭha bhavantam iti |

praharantīṁ śirasi padā smarāmi tāṁ garva-guru-kopām ||472||

yauvana-guptiṁ patyau bandhuṣu mugdhatvam ārjavaṁ guruṣu |

kurvāṇā halika-vadhūḥ praśasyate vyājato yuvabhiḥ ||473||

yo na gurubhir na mitrair na vivekenāpi naiva ripu-hasitaiḥ |

niyamita-pūrvaḥ sundari sa vinītatvaṁ tvayā nītaḥ ||474||

yan-mūlam ārdram udakaiḥ kusumaṁ pratiparva phala-bharaḥ paritaḥ |

druma tan mādyasi vīcī-paricaya-pariṇāmam avicintya ||475||

yasyāṅke smara-saṅgara-viśrānti-prāñjalā sakhī svapiti |

sa vahatu guṇābhimānaṁ madana-dhanur-valli-cola iva ||476||

yadi dāna-gandha-mātrād vasanti sapta-cchade'pi dantinyaḥ |

kim iti mada-paṅka-malināṁ karī kapola-sthalīṁ vahati ||477||

yad-avadhi vivṛddha-mātrā vikasita-kusumotkarā śaṇa-śreṇī |

pītāṁśuka-priyeyaṁ tadavadhi pallī-pateḥ putrī ||478||

yamunā-taraṅga-taralaṁ na kuvalayaṁ kusuma-lāvi tava sulabham |

yadi saurabhānusārī jhaṅkārī bhramati na bhramaraḥ ||479||

iti vibhāvyākhyā-sametā ya-kāra-vrajyā ||

 --o)0(o--

## ra--kāra-vrajyā

rājyābhiṣeka-salila-kṣālita-mauleḥ kathāsu kṛṣṇasya |

garva-bhara-mantharākṣī paśyati pada-paṅkajaṁ rādhā ||490||

rati-kalaha-kupita-kāntā-kara-cikurākarṣa-mudita-gṛha-nātham |

bhavati bhavanaṁ tad anyat prāg-vaṁśaḥ parṇa-śālā vā ||491||

rogo rājāyata iti janavādaṁ satyam adya kalayāmi |

ārogya-pūrvakaṁ tvayi talpa-prāntāgate subhaga ||492||

ruddha-svarasa-prasarasyālibhir agre nataṁ priyaṁ prati me |

srotasa iva nimnaṁ prati rāgasya dviguṇa āvegaḥ ||493||

rūpam idaṁ kāntir asāv ayam utkarṣaḥ suvarṇa-racaneyam |

durgata-militā lalite bhramasi pratimandira-dvāram ||494||

racite nikuñja-patrair bhikṣuka-pātre dadāti sāvajñam |

paryuṣitam api sutīkṣṇa-śvāsa-kaduṣṇaṁ vadhūr annam ||495||

rakṣati na khalu nija-sthitim alaghuḥ sthāpayati nāyakaḥ sa yathā |

tiṣṭhati tathaiva tad-guṇa-viddheyaṁ hāra-yaṣṭhir iva ||496||

rājasi kṛśāṅgi maṅgala-kalaśī sahakāra-pallaveneva |

tenaiva cumbita-mukhī prathamāvirbhūta-rāgeṇa ||497||

rūpa-guṇa-hīna-hāryā bhavati laghur dhūlir anila-capaleva |

prathayati pṛghu-guṇa-neyā taruṇī taraṇir iva garimāṇam ||498||

rāge nave vijṛmbhati viraha-krama-manda-manda-mandākṣe |

sasmita-salajjam īkṣitam idam iṣṭaṁ siddham ācaṣṭe ||499||

roṣo'pi rasavatīnāṁ na karkaśo vā cirānubandhī vā |

varṣāṇām upalo'pi hi susnigdhaḥ kṣaṇika-kalpaś ca ||500||

rodanam etad dhanyaṁ sakhi kiṁ bahu mṛtyur api mamānarghaḥ |

svapneneva hi vihito nayana-mano-hāriṇā tena ||501||

roṣeṇaiva mayā sakhi vakro'pi granthilo'pi kaṭhino'pi |

ṛjutām anīyatāyaṁ sadyaḥ svedena vaṁśa iva ||502||

rajanīm iyam upanetuṁ pitṛ-prasūḥ prathamam upatasthe |

rañjayati svayam induṁ kunāyakaṁ duṣṭa-dūtīva ||503||

iti vibhāvyākhyā-sametā ra-kāra-vrajyā ||

 --o)0(o--

## la-kāra-vrajyā

lagnāsi kṛṣṇa-vartmani susnigdhe varti hanta dagdhāsi |

ayam akhila-nayana-subhago nu bhukta-muktāṁ punaḥ spṛśati ||504||

lakṣmīḥ śikṣayati guṇān amūn punar durgatir vidhūnayati |

pūrṇo bhavati suvṛttas tuṣāra-rucir apacaye vakraḥ ||505||

lūnā-tantu-niruddha-dvāraḥ śūnyālayaḥ patat-patagaḥ |

pathike tasminn añcala-pihita-mukho roditīva sakhi ||506||

lagnaṁ jaghane tasyāḥ suviśāle kalita-kari-kara-krīḍe |

vapre saktaṁ dvipam iva śṛṅgāras tvāṁ vibhūṣayati ||507||

liptaṁ na mukhaṁ nāṅgaṁ na pakṣatī na caraṇāḥ parāgeṇa |

aspṛśateva nalinyā vidagdha-madhupena madhu pītam ||508||

lagnaṁ jaghane tasyāḥ śuṣyati nakha-lakṣma mānasaṁ ca mama |

bhuktam aviśadam avedanam idam adhika-sarāga-sābādham ||509||

lajjayitum akhila-gopī-nipīta-manasaṁ madhudviṣaṁ rādhā |

ajñeva pṛcchati kathāṁ śambhor dayitārdha-tuṣṭasya ||510||

lakṣmī-niḥśvāsānala-piṇḍī-kṛta-dugdha-jaladhi-sāra-bhujaḥ |

kṣīra-nidhi-tīra-sudṛśo yaśāṁsi gāyanti rādhāyāḥ ||511||

līlāgārasya bahiḥ sakhīṣu caraṇātithau mayi priyayā |

prakaṭīkṛtaḥ prasādo dattvā vātāyane vyajanam ||512||

iti vibhāvyākhyā-sametā la-kāra-vrajyā ||

 --o)0(o--

## va-kāra-vrajyā

varṇa-hṛtir na lalāṭe na lulitam aṅgaṁ na cādhare daṁśaḥ |

utpalam ahāri vāri ca na spṛṣṭam upāya-catureṇa ||513||

vividhāyudha-vraṇārbuda-viṣame vakṣaḥ-sthale priyatamasya |

śrīr api vīra-vadhūr api garvotpulakā sukhaṁ svapiti ||518||

vaimukhye'pi vimuktāḥ śarā ivānyāya-yodhino vitanoḥ |

bhindanti pṛṣṭha-patitāḥ priya hṛdayaṁ mama tava śvāsāḥ ||519||

vyaktam adhunā sametaḥ khaṇḍo madirākṣi daśana-vasane te |

yan nava-sudhaika-sāre lobhini tat kim api nādrākṣam ||520||

vījayator anyonyaṁ yūnor viyutāni sakala-gātrāṇi |

san maitrīva śroṇī paraṁ nidāghe'pi na vighaṭitā ||521||

vyāroṣaṁ māninyās tamo divaḥ kāsaraṁ kalam abhūmeḥ |

baddham aliṁ ca nalinyāḥ prabhāta-sandhyāpasārayati ||522||

vakṣasi vijṛmbhamāṇe stana-bhinnaṁ truṭati kañcukaṁ tasyāḥ |

pūrva-dayitānurāgas tava hṛdi na manāg api truṭati ||523||

vyaktim avekṣya tad anyāṁ tasyām eveti viditam adhunā tu |

harmya-hari-mukham iva tvām ubhayoḥ sādhāraṇaṁ vedmi ||524||

vyajanasyeva samīpe gatāgatais tāpa-hāriṇo bhavataḥ |

añcalam iva cañcalatāṁ mama sakhyāḥ prāpitaṁ cetaḥ ||525||

vitarantī rasam antar mamārdra-bhāvaṁ tanoṣi tanu-gātri |

antaḥ-salilā sarid iva yan nivasasi bahir adṛśyāpi ||526||

vihita-vividhānubandho mānonnatayāvadhīrito mānī |

labhate kutaḥ prabodhaṁ sa jāgaritvaiva nidrāṇaḥ ||527||

vrīḍā-vimukhīṁ vīta-snehām āśaṅkya kāku-vāṅ-madhuraḥ |

premārdra-sāparādhāṁ diśati dṛśaṁ vallabhe bālā ||528||

vakṣaḥ-praṇayini sāndra-śvāse vāṅ-mātra-subhaṭi ghana-gharme |

sutanu lalāṭa-niveśita-lalāṭike tiṣṭha vijitāsi ||529||

vicarati paritaḥ kṛṣṇe rādhāyāṁ rāga-capala-nayanāyām |

daśa-dig-vedha-viśuddhaṁ viśikhaṁ vidadhāti viṣameṣuḥ ||530||

vimukhe caturmukhe śritavati cānīśa-bhāvam īśe’pi |

magna-mahī-nistāre hariḥ paraṁ stabdha-romābhūt ||532||

vāpī-kacche vāsaḥ kaṇṭaka-vṛtayaḥ sajāgarā bhramarāḥ |

ketaka-viṭapa kim etair nanu vāraya mañjarī-gandham ||533||

vicalasi mugdhe vidhṛtā yathā tathā viśasi hṛdaya-madaye me |

śaktiḥ prasūna-dhanuṣaḥ prakampa-lakṣyaṁ spṛśantīva ||534||

vihitaāsama-śara-samaro jita-gāṅgeya-cchaviḥ kṛtāṭopaḥ |

puruṣāyite virājati dehas tava sakhi śikhaṇḍīva ||535||

vṛti-vivara-nirgatasya pramadā-bimbādharasya madhu pibate |

avadhīrita-pīyūṣaḥ spṛhayati devādhirājo'pi ||536||

vāsita-madhuni vadhūnām avataṁse mauli-maṇḍane yūnām |

vilasati sā puru-kusume madhupīva vana-prasūneṣu ||537||

vrīḍā-prasaraḥ prathamaṁ tad anu ca rasa-bhāva-puṣṭa-ceṣṭeyam |

javanī-vinirgamād anu naṭīva dayitā mano harati ||538||

vāsasi haridrayeva tvayi gaurāṅgyā niveśito rāgaḥ |

piśunena so'panītaḥ sahasā patatā jaleneva ||539||

viṣvag-vikāsi-saurabha-rāgāndha-vyāgha-bādhanīyasya |

kvacid api kuraṅga bhavato nābhīm ādāya na sthānam ||540||

vaṭa-kuṭaja-śāla-śālmali-rasāla-bahu-sāra-sindhu-vārāṇām |

asti bhidā malayācala-sambhava-saurabhya-sāmye'pi ||541||

vinihita-kaparda-koṭiṁ cāpala-doṣeṇa śaṅkaraṁ tyaktvā |

vaṭam ekam anusarantī jāhnavi luṭhasi prayāga-taṭe ||542||

veda caturṇāṁ kṣaṇadā praharāṇāṁ saṅgamaṁ viyogaṁ ca |

caraṇānām iva kūrmī saṅkocam api prasāram api ||543||

vṛti-vivareṇa viśantī subhaga tvām īkṣituṁ sakhī dṛṣṭiḥ |

harati yuva-hṛdaya-pañjara-madhyasthā manmatheṣur iva ||544||

vipaṇitulā-sāmānye mā gaṇayainaṁ nirūpaṇe nipuṇa |

dharma-ghaṭo'sāv adharīkaroti laghum upari nayati gurum ||545||

vāsara-gamyam anūror ambaram avanī ca vāmanaika-padam |

jaladhir api potalaṅghyaḥ satāṁ manaḥ kena tulayāmaḥ ||546||

vitata-tamo-maṣilekhālakṣmotsaṅga-sphuṭāḥ kuraṅgākṣi |

patrākṣara-nikarā iva tārā nabhasi prakāśante ||547||

vividhāṅga-bhaṅgiṣu gurur nūtana-śiṣyāṁ manobhavācāryaḥ |

vetra-latayeva bālāṁ talpe nartayati rata-rītyā ||548||

viparītam api rataṁ te sroto nadyā ivānukūlam idam |

taṭa-tarum iva mama hṛdayaṁ samūlam api vegato harati ||549||

vaibhava-bhājāṁ dūṣaṇam api bhūṣaṇa-pakṣa eva nikṣiptam |

ugṇam ātmanām adharmaṁ dveṣaṁ ca gṛṇanti kāṇādāḥ ||550||

vakrāḥ kapaṭa-snigdhāḥ malināḥ karṇāntike prasajjantaḥ |

kaṁ vañcayanti na sakhe khalāś ca gaṇikā-kaṭākṣāś ca ||551||

vidyuj-jvālā-valayita-jaladhara-piṭharodarād viniryānti |

viśadaudana-dyuti-muṣaḥ preyasi payasā samaṁ karakāḥ ||552||

vyajanādibhir upacāraiḥ kiṁ maru-pathikasya gṛhiṇi vihitair me |

tāpas tvad-ūru-kadalī-dvaya-madhye śānti-mayam eti ||553||

vaiguṇye'pi hi mahatā vinirmitaṁ bhavati karma śobhāyai |

durvaha-nitamba-mantharam api harati nitambinī-nṛtyam ||554||

vīkṣya satīnāṁ gaṇane rekhām ekāṁ tayā sva-nāmāṅkām |

santu yuvāno hasituṁ svayam evāpāri nāvaritum ||555||

vindhyācala iva dehas tava vividhāvarta-narmada-nitambaḥ |

sthagayati gatiṁ muner api sambhāvita-ravi-ratha-stambhaḥ ||556||

vṛti-bhañjana gañjana-saha nikāmam uddāma durnayārāma |

paravāṭī-śata-lampaṭa duṣṭa-vṛṣa smarasi geham api ||557||

vaṁśāvalambanaṁ yad yo vistāro guṇasya yāvanatiḥ |

taj jālasya khalasya ca nijāṅka-supta-praṇāśāya ||558||

vindhya-mahīdhara-śikhare mudira-śreṇī-kṛpāṇa-mayam anilaḥ |

udyad-vidyuj-jyotiḥ pathika-vadhāyaiva śātayati ||559||

vyālambamāna-veṇī-dhuta-dhūli prathamam aśrubhir dhautam |

āyātasya padaṁ mama gehinyā tad anu salilena ||560||

vakṣaḥ-sthala-supte mama mukham upadhātuṁ na maulim ālabhase |

pīnottuṅga-stana-bhara-dūrī-bhūtaṁ rata-śrāntau ||561||

vadana-vyāpārāntarbhāvād anuraktamānayantī tvam |

dūti satī-nāśārthaṁ tasya bhujaṅgasya daṁṣṭrāsi ||562||

iti vibhāvyākhyā-sametā va-kāra-vrajyā ||

 --o)0(o--

## śa-kāra-vrajyā

śrīr api bhujaṅga-bhoge mohana-vijñena śīlitā yena |

so’pi hariḥ puruṣo yadi puruṣā itare’pi kiṁ kurmaḥ ||563||

śaṅke yā sthairyamayī ślathayati bāhū manobhavasyāpi |

darpa-śilām iva bhavatīṁ kataras taruṇo vicālayati ||564||

śārdūla-nakhara-bhaṅgura kaṭhoratara-jāta-rūpa-racano’pi |

bālānām api bālāsā yasyās tvam api hṛdi vasasi ||565||

śruta eva śruti-hāriṇi rāgotkarṣeṇa kaṇṭham adhivasati |

gīta iva tvayi madhure karoti nārtha-grahaṁ sutanuḥ ||566||

śrīḥ śrī-phalena rājyaṁ tṛṇa-rājenālpa-sāmyato labdham |

kucayoḥ samyak-sāmyād gato ghaṭaś cakravartitvam ||567||

śroṇī bhūmāv aṅke priyo bhayaṁ manasi pati-bhuje mauliḥ |

gūḍhaśvāso vadane suratam idaṁ cet tṛṇaṁ tridivam ||568||

śliṣyann iva cumbann iva paśyann iva collikhann ivātṛptaḥ |

dadhad iva hṛdayasyāntaḥ smarāmi tasyā muhur jaghanam ||569||

śirasi caraṇa-prahāraṁ pradāya niḥsāryatāṁ sa te tad api |

cakrāṅkito bhujaṅgaḥ kāliya iva sumukhi kālindyāḥ ||570||

śocyaiva sā kṛśāṅgī bhūtimayī bhavatu guṇamayī vāpi |

snehaika-vaśya bhavatā tyaktā dīpena vartir iva ||571||

śuka iva dāru-śalākā-piñjaram anudivasa-vardhamāno me |

kṛntati dayitā-hṛdayaṁ śokaḥ smara-viśikha-tīkṣṇa-mukhaḥ ||572||

śrutvākasmika-maraṇaṁ śuka-sūnoḥ sakala-kautukaika-nidheḥ |

jñāto gṛhiṇī-vinaya-vyaya āgatyaiva pathikena ||573||

śīlita-bhujaṅga-bhogā kroḍenābhuddhṛtāpi kṛṣṇena |

acalaiva kīrtyate bhūḥ kim aśakyaṁ nāma vasumatyāḥ ||574||

śyāmā vilcana-harī bāleyaṁ manasi hanta sajjantī |

lumpati pūrva-kalatraṁ dhūma-latā bhitti-citram iva ||575||

śataśo gatir āvṛttiḥ śataśaḥ kaṇṭhāvalambanaṁ śataśaḥ |

śataśo yāmīti vacaḥ smarāmi tasyāḥ pravāsa-dine ||576||

śruta-para-puṣṭa-ravābhiḥ pṛṣṭo gopībhir abhimataṁ kṛṣṇaḥ |

śaṁsati vaṁśa-stanitaiḥ stana-vinihita-locano’numatam ||577||

śaṅkara-śirasi niveśita-padeti mā garvam udvahendu-kale |

phalam etasya bhaviṣyati tava caṇḍī-caraṇa-reṇumṛjā ||578||

śākhi-śikhare samīraṇa-dolāyita-nīḍa-nirvṛtaṁ vasati |

karmaika-śarāṇam agaṇita-bhayam aśithila-keli khaga-mithunam ||579||

śuka surata-samara-nārada hṛdaya-rahasyaika-sāra sarvajña |

guru-jana-samakṣa-mūka prasīda jambū-phalaṁ dalaya ||580||

śirasā vahasi kapardaṁ rudra ruditvāpi rajatam arjayasi |

asyāpy udarasyārdhaṁ bhajatas tava vetti kas tattvam ||581||

śrotavyaiva sudheva śvetāṁśu-kaleva dūra-dṛśyaiva |

duṣṭa-bhujaṅga-parīte tvaṁ ketaki na khalu naḥ spṛśyā ||582||

śravaṇopanīta-guṇayā samarpayantyā praṇamya kusumāni |

madana-dhanur-latayeva tvayā vaśaṁ dūti nīto'smi ||583||

śākhoṭaka-śākhoṭaja-vaikhānasa-karaṭa-pūjya raṭa suciram |

nādara-padam iha gaṇakāḥ pramāṇa-puruṣo bhavān ekaḥ ||584||

śaśi-rekhopama-kāntes tavānya-pāṇi-grahaṁ prayātāyāḥ |

madanāsi-putrikāyā ivāṅga-śobhāṁ kadarthayati ||585||

śaithilyena bhṛtā api bhartuḥ kāryaṁ tyajanti na suvṛttāḥ |

balinākṛṣṭe bāhau valayāḥ kūjanti dhāvanti ||586||

iti vibhāvyākhyā-sametā śa-kāra-vrajyā |

 --o)0(o--

## ṣa-kāra-vrajyā

ṣaṭ-caraṇa-kīṭa-juṣṭaṁ parāga-ghuṇa-pūrṇam āyudhaṁ tyaktvā |

tvāṁ muṣṭimeya-madhyām adhunā śaktiṁ smaro vahati ||587||

iti vibhāvyākhyā-sametā ṣa-kāra-vrajyā |

 --o)0(o--

## sa-kāra-vrajyā

sā divasa-yogya-kṛtya-vyapadeśā kevalaṁ gṛhiṇī |

dvitither divasasya parā tithir iva sevyā niśi tvam asi ||588||

stana-nūtana-nakha-lekhālambī tava gharma-bindu-sandohaḥ |

ābhāti paṭṭa-sūtre praviśann iva mauktika-prasaraḥ ||589||

saubhāgya-garvam ekā karotu yūthasya bhūṣaṇaṁ kariṇī |

atyāyām avator yā madāndhayor madhyam adhivasati ||590||

sva-caraṇa-pīḍānumita-tvan-mauli-rujā-vinīta-mātsaryā |
aparāddhā subhaga tvāṁ svayam aham anunetum āyātā ||591||

snehamayān pīḍayataḥ kiṁ cakreṇāpi tailakārasya |

cālayati pārthivān api yaḥ sa kulālaḥ paraṁ cakrī ||592||

sarale na veda bhavatī bahu-bhaṅgā bahu-rasā bahu-vivartā |

gatir asatī-netrāṇāṁ premṇāṁ srotasvatīnāṁ ca ||593||

sakhi madhyāhna-dvi-gu;na-dyumaṇi-kara-śreṇi-pīḍitā chāyā |

majjitum ivāla-vāle paritas taru-mūlam āśrayati ||594||

sakhi śṛṇu mama priyo'yaṁ gehaṁ yenaiva vartmanāyātaḥ |

tan-nagara-grāma-nadīḥ pṛcchati samam āgatān anyān ||595||

sāyaṁ ravir analam asau madana-śaraṁ sa ca viyoginī-cetaḥ |

idam api tamaḥ-samūhaṁ so'pi nabho nirbharaṁ viśati ||596||

smara-samara-samaya-pūrita-kambhu-nibho dviguṇa-pīna-gala-nālaḥ |

śīrṇa-prāsādopari jigīṣur iva kala-ravaḥ kvaṇati ||597||

sphurad-adharam aviratāśru dhvani-rodhotkampa-kucam idaṁ ruditam |

jānūpanihita-hasta-nyasta-mukhaṁ dakṣiṇa-prakṛteḥ ||598||

svayam upanītair aśanaiḥ puṣṇantī nīḍa-nirvṛtaṁ dayitam |

sahaja-prema-rasajñā subhagā-garvaṁ bakī vahatu ||599||

sva-rasena badhnatāṁ karam ādāne kaṇṭakotkarais tudatām |

piśunānāṁ panasānāṁ koṣābhogo'py aviśvāsyaḥ ||600||

saubhāgyaṁ dākṣiṇyān nety upadiṣṭaṁ hareṇa taruṇīnām |

vāmārdham eva devyāḥ sva-vapuḥ-śilpe niveśayatā ||601||

subhaga sva-bhavana-bhittau bhavatā saṁmardya pīḍitā sutanuḥ |

sā pīḍayaiva jīvati dadhatī vaidyeṣu vidveṣam ||602||

sā guṇa-mayī svabhāva-svacchā sutanuḥ kara-grahāyattā |

bhramitā bahu-mantra-vidā bhavatā kāśmīra-māleva ||603||

sa-vrīḍa-smita-subhage spṛṣṭāspṛṣṭeva kiṁcid apayāntī |

apasarasi sundari yathā yathā tathā spṛśasi mama hṛdayam ||604||

sakhi sukhayaty avakāśa-prāptaḥ preyān yathā tathā na gṛhī |

vātād avāritād api bhavati gavākṣānilaḥ śītaḥ ||605||

satatam aruṇita-mukhe sakhi nigirantī garalam iva girāṁ gumpham |

avagaṇitauṣadhi-mantrā bhujaṅgi raktaṁ virañjayasi ||606||

sthala-kamala-mugdha-vapuṣā sātaṅkāṅka-sthitaika-caraṇena |

āśvāsayati visinyāḥ kūle visa-kaṇṭhikā śapharam ||607||

sa-nakha-padam adhika-gauraṁ nābhī-mūlaṁ niraṁśukaṁ kṛtvā |

anayā sevita pavana tvaṁ kiṁ kṛta-malaya-bhṛgupātaḥ ||608||

sarvāṅgam arpayantī lolā suptaṁ śrameṇa śayyāyām |

alasam api bhāgyavantaṁ bhajate puruṣayiteva śrīḥ ||609||

suditaṁ tad eva yatra smāraṁ smāraṁ viyoga-duḥkhāni |

āliṅgati sā gāḍhaṁ punaḥ punar yāminī-prathame ||610||

sāntar-bhayaṁ bhujiṣyā yathā yathācarati samadhikāṁ sevām |

sāśaṅka-serṣya-sabhayā tathā tathā gehinī tasya ||611||

sundari darśayati yathā bhavad-vipakṣasya tat-sakhī kāntim |

patati tathā mama dṛṣṭis tvad-eka-dāsasya sāsūyā ||612||

svādhīnair adhara-vraṇa-nakhāṅka-patrāvalopa-dina-śayanaiḥ |

subhagā subhagety anayā sakhi nikhilā mukharitā pallī ||613||

sarita iva yasya gehe śuṣyanti viśāla-gotrajā nāryaḥ |

kṣārāsv eva sa tṛpyati jala-nidhi-laharīṣu jalada iva ||614||

sakala-kaṭakaika-maṇḍani kaṭhinī-bhūtāśaye śikhara-danti |

giribhuva iva tava manye manaḥ śilā samabhavac caṇḍi ||615||

sakhi duravagāha-gahano vidadhāno vipriyaṁ priya-jane'pi |

khala iva durlakṣyas tava vinata-mukhasyopari sthitaḥ kopaḥ ||616||

sveda-sacela-snātā sapta-padī sapta maṇḍalīr yāntī |

sa-madana-dahana-vikārā manoharā vrīḍitā namati ||617||

surasa-pravartamānaḥ saṅghāṭo'yaṁ samāna-vṛttānām |

etyaiva bhinna-vṛttair bhaṅguritaḥ kāvya-sarga iva ||618||

sarvāsām eva sakhe paya iva surataṁ manohāri |

tasyā eva punaḥ punar āvṛttau dugdham iva madhuram ||619||

svapne'pi yāṁ na muñcasi yā te'nugrāhiṇī hṛdi-sthāpi |

duṣṭāṁ na buddhim iva tāṁ gūḍha-vyabhicāriṇīṁ vetsi ||620||

saparāvṛti carantī vāty eva tṛṇaṁ mano'navadyāṅgi |

harasi kṣipasi taralayasi bhramayasi tolayasi pātayasi ||621||

sā bahu-lakṣaṇa-bhāvā strī-mātraṁ veti kitava tava tulyam |

koṭir varāṭikā vā dyūta-vidheḥ sarva eva paṇaḥ ||622||

sā viraha-dahana-dūnā mṛtvā mṛtvāpi jīvati varākī |

śārīva kitava bhavatānukūlitā pātitākṣeṇa ||623||

sparśād eva svedaṁ janayati na ca me dadāti nidrātum |

pirya iva jaghanāṁśukam api na nidāghaḥ kṣaṇam api kṣamate ||624||

sā bhavato bhāvanayā samaya-viruddhaṁ manobhavaṁ bālā |

nūtana-lateva sundara dohada-śaktyā phalaṁ vahati ||625||

spṛśati nakhair na ca vilikhati sicayaṁ gṛhṇāti na ca vimocayati |

na ca muñcati na ca madayati nayati niśāṁ sā na nidrāti ||626||

stana-jaghana-dvayam asyā laṅghita-madhyaḥ sakhe mama kaṭākṣaḥ |

nojjhati rodhasvatyās taṭa-dvayaṁ tīrtha-kāka iva ||627||

sa-vrīḍa-smita-manda-śvasitaṁ māṁ mā spṛśeti śaṁsantyā |

ākopam etya vātāyanaṁ pidhāya sthitaṁ priyayā ||628||

sa-kara-grahaṁ sa-ruditaṁ sākṣepaṁ sa-nakha-muṣṭi sa-jigīṣam |

tasyāḥ surataṁ surataṁ prājāpatya-kratur ato'nyaḥ ||629||

 sakhi na khalu nimalānāṁ vidadhaty abhidhānam api mukhe malināḥ |

kenāśrāvi pikānāṁ kuhūṁ vihāyetaraḥ śabdaḥ ||630||

svalpā iti rāma-balair ye nyastā nāśaye payo-rāśeḥ |

te śailāḥ sthitimanto hanta laghimnaiva bahu-mānaḥ ||631||

sā śyāmā tanvaṅgī dahatā śītopacāra-tīvreṇa |

viraheṇa pāṇḍimānaṁ nītā tuhinena dūrvaiva ||632||

sunirīkṣita-niścala-kara-vallabha-dhārā-jalokṣitā na tathā |

sotkampena mayā sakhi dṛṣṭā sā mādyati sma yathā ||633||

sakhi moghīkṛta-madane pativrate kas tavādaraṁ kurute |

nāśrauṣīr bhagavān api sa kāma-viddho haraḥ pūjyaḥ ||634||

sā mayi na dāsa-buddhir na ratir nāpi trapā na viśvāsaḥ |

hanta nirīkṣya navoḍhāṁ manye vayam apiryā jātāḥ ||635||

sucirāyāte gṛhiṇī niśi bhuktā dina-mukhe vidagdheyam |

dhavala-nakhāṅkaṁ nija-vapur akuṅkumārdraṁ na darśayati ||636||

stana-jaghanoru-praṇayī gāḍhaṁ lagno niveśita-snehaḥ |

priya kāla-pariṇatir iyaṁ virajyase yan nakhāṅka iva ||637||

sā vicchāyā niśi niśi sutanur bahu-tuhina-śītale talpe |

jvalati tvadīya-virahād oṣadhir iva himavataḥ pṛṣṭhe ||638||

sā nīrase tava hṛdi praviśati niryāti na labhate sthairyam |

sundara sakhī divasakara-bimbe tuhināṁśu-rekheva ||639||

sukumāratvaṁ kāntir nitānta-saraatvam āntarāś ca guṇāḥ |

kiṁ nāma nendulekhe śaśa-graheṇaiva tava kathitam ||640||

saurabhya-mātra-manasām āstāṁ malaya-drumasya na viśeṣaḥ |

dharmārthināṁ tathāpi sa mṛgyaḥ pūjārtham aśvatthaḥ ||641||

saṁvāhayati śayānaṁ yathopavījayati gṛhapatiṁ gṛhiṇī |

gṛha-vṛti-vivara-niveśita-dṛśas tathāśvāsanaṁ yūnaḥ ||642||

satyaṁ svalpa-guṇeṣu stabdhā sadṛśe punar bhujaṅge sā |

arpita-koṭiḥ praṇamati sundara hara-cāpa-yaṣṭir iva ||643||

sarvaṁsahāṁ mahīm iva vidhāya tāṁ bāṣpa-vāribhiḥ pūrṇām |

bhavanāntara-mayam adhunā saṅkrāntas te guruḥ premā ||644||

sambhavati na khalu rakṣā sarasānāṁ prakṛti-capala-caritānām |

anubhavati hara-śirasy api bhujaṅga-pariśīlanaṁ gaṅgā ||645||

sulabheṣu kamala-kesara-ketaka-mākanda-kunda-kusumeṣu |

vāñchati manorathāndhā madhupī smara-dhanuṣi guṇī-bhāvam ||646||

sā lajjitā sapatnī kupitā bhītaḥ priyaḥ sakhī sukhitā |

bālāyāḥ pīḍāyāṁ nidānite jāgare vaidyaiḥ ||647||

sucirāgatasya saṁvāhana-cchalenāṅgam aṅgam āliṅgya |

puṣyati ca māna-carcāṁ gṛhiṇī saphalayait cotkalikām ||648||

sā sarvathaiva raktā rāgaṁ guñjeva na tu mukhe vahati |

vacana-paṭos tava rāgaḥ kevalam āsye śukasyeva ||649||

sāyaṁ kānta-bhujāntara-patitā rati-nīta-sakala-rajanīkā |

uṣasi dadatī pradīpaṁ sakhībhir upahasyate bālā ||650||

sā tīkṣṇa-māna-dahanā mahataḥ snehasya durlabhaḥ pākaḥ |

tvāṁ darvīm iva dūti prayāsayann asmi viśvastaḥ ||651||

sneha-kṣatir jigīṣā samaraḥ prāṇa-vyayāvadhiḥ kariṇām |

na vitanute kam anarthaṁ dantini tava yauvanodbhaṭaḥ ||652||

sadanād apaiti dayito hasati sakhī viśati gharaṇim iva bālā |

jvalati sapatnī kīre jalpati mugdhe prasīdati ||653||

saṅkucitāṅgīṁ dviguṇāṁśukāṁ mano-mātra-visphuran-madanām |

dayitāṁ bhajāmi mugdhām iva tuhina tava prasādena ||654||

sakhi lagnaiva vasantī sadāśaye mahati rasa-maye tasya |

bāḍava-śikheva sindhor na manāg apy ārdratāṁ bhajasi ||655||

sakhi mihirodgamanādi-pramodam apidhāya so’yam avasāne |

bandhyo’vadhi-vāsara iva tuṣāra-divasaḥ kadarthayati ||656||

sura-bhavane taruṇābhyāṁ parasparākṛṣṭa-dṛṣṭi-hṛdayābhyām |

devārcanārtham udyatam anyonyasyārpitaṁ kusumam ||657||

sāyaṁ kuśeśayāntar-madhupānāṁ niryatāṁ nādaḥ |

mitra-vyasana-viṣaṇṇaiḥ kamalair ākranda iva muktaḥ ||658||

sumahati manyu-nimitte mayaiva vihite’pi vepamānoruḥ |

na sakhīnām api rudatī mamaiva vakṣaḥ-sthale patitā ||659||

subhaga vyajana-vicālana-śithila-bhujābhūd iyaṁ vayasyāpi |

udvartanaṁ na sakhyāḥ samāpyate kiñcid apagaccha ||660||

sa-vrīḍā nakha-radanārpaṇeṣu kupitā pragāḍham aciroḍhā |

bahu-yācñā-caraṇa-graha-sādhyā roṣeṇa jāteyam ||661||

sugṛhīta-malina-pakṣā laghavaḥ para-bhedinaḥ paraṁ tīkṣṇāḥ |

puruṣā api viśikhā api guṇa-cyutāḥ kasya na bhayāya ||662||

sva-kapolena prakaṭīkṛtaṁ pramattatva-kāraṇaṁ kim api |

dviradasya durjanasya ca madaṁ cakāraiva dānam api ||663||

satyaṁ patir avidagdhaḥ sā tu sva-dhiyaiva nidhuvane nipuṇā |

mārttikam ādhāya guruṁ dhanur adhigatam ekalavyena ||664||

saubhāgya-mānavān sa tvayāvadhīryāpamānam ānītaḥ |

svaṁ viraha-pāṇḍimānaṁ bhasma-snānopamaṁ tanute ||665||

sakhi mama karañja-tailaṁ bahu-sandeśaṁ praheṣyasīty uditā |

śvaśura-gṛha-gamana-militaṁ bāṣpa-jalaṁ saṁvṛṇoty asatī ||666||

sandarśayanti sundari kulaṭānāṁ tamasi vitatam avikalpe |

maulimaṇidīpa-kalikā varti-nibhā bhogino’dhvānam ||667||

sarvaṁ vanaṁ tṛṇālyā pihitaṁ pītāḥ sitāṁśu-ravi-tārāḥ |

pradhvaṁsāḥ panthāno malinenodgamya meghena ||668||

samyag aniṣpannaḥ san yo’rthas tvarayā svayaṁ sphuṭīkriyate |

sa vyaṅga eva bhavati prathamo vinatā-tanūja iva ||669||

sajjana eva hi vidyā śobhanāyai bhavati durjane moghā |

na vidūra-darśanatayā kaiścid upādīyate gṛdhraḥ ||670||

subhagaṁ vadati janas taṁ nija-patir iti naiṣa rocate mahyam |

pīyūṣe’pi hi bheṣaja-bhāvopanate bhavaty aruciḥ ||671||

saudha-gavākṣa-gatāpi hi dṛṣṭis taṁ sthiti-kṛta-prayatnam api |

hima-giri-śikhara-skhalitā gaṅgevairāvataṁ harati ||672||

saha-gharma-cāriṇī mama paricchadaḥ sutanu neha sandehaḥ |

na tu sukhayati tuhina-dina-cchatra-cchāyeva sajjantī ||673||

sakala-guṇaika-niketana dānava-vāsena gharaṇiruharājaḥ |

jāto’si bhūtale tvaṁ satām anādeya-phala-kusumaḥ ||674||

sundari tāṭaṅkamayaṁ cakram ivodvahati tāvake karṇe |

nipatati nikāma-tīkṣṇaṁ kaṭākṣa-bāṇo’rjuna-praṇayī ||675||

svādhīnaiva phala-rddhir janopajīvyatvam ucchraya-cchāyā |

sat-puṁso maru-bhūruha iva jīvana-mātram āśāsyam ||676||

santāpa-moha-kampān sampādayituṁ nihantum api jantūn |

sakhi durjanasya bhūtiḥ prasarati dūraṁ jvarasyeva ||677||

sukhayitatarāṁ na rakṣati paricaya-leśaṁ gaṇāṅganeva śrīḥ |

kuka-kāminīva nojjhati vāg-devī janma-janmāpi ||678||

sva-sadana-nikaṭe nalinīm abhinava-jāta-cchadāṁ nirīkṣyaiva |

hā gṛhiṇīti pralapaṁś cirāgataḥ sakhi patiḥ patitaḥ ||679||

saci caturānana-bhāvād vaimukhyaṁ kvāpi naiva darśayati |

ayam eka-hṛdaya eva druhiṇa iva priyatamas tad api ||680||

satyaṁ madhuro niyataṁ vakro nūnaṁ kalādharo dayitaḥ |

sa tu veda na dvitīyām akalaṅkaḥ pratipad-indur iva ||681||

sva-sthānād api vicalati majjati jaladhau ca nīcam api bhajate |

nija-pakṣa-rakṣaṇa-manāḥ sujano maināka-śaila iva ||682||

saṁvṛṇu bāṣpa-jalaṁ sakhi dṛśam uparajyāñjanena valayainām |

dayitaḥ paśyatu pallava-paṅkajayor yugapad eva rucam ||683||

sā pāṇḍu-durbalāṅgī nayasi tvaṁ yatra yāti tatraiva |

kaṭhinīva kaitava-vido hasta-graha-mātra-sādhyā te ||684||

sakhi viśva-gañjanīyā lakṣmīr iva kamala-mukhi kadaryasya |

tvaṁ pravayaso’sya rakṣā-vīkṣaṇa-mātropayogyāsi ||685||

iti vibhāvyākhyā-sametā sa-kāra-vrajyā |

--o)0(o--

## ha-kāra-vrajyā

hṛdayajñayā gavākṣe visadṛkṣaṁ kim api kūjitaṁ sakhyā |

yat kalaha-bhinna-talpā bhaya-kapaṭād eti māṁ sutanu ||686||

harati hṛdayaṁ śalākā-nihito’ñjana-tantur eṣa sakhi mugdhe |

locana-bāṇa-mucāntar-bhrūdhanuṣā kiṇa ivollikhitaḥ ||687||

hasasi caraṇa-prahāre talpād apasārito bhuvi svapiṣi |

nāsadṛśe’pi kṛte priya mama hṛdayāt tvaṁ viniḥsarasi ||688||

hasati sapatnī śvaśrū roditi vadanaṁ ca pidadhate sakhyaḥ |

svapnāyitena tasyāṁ subhaga tvan-nāma jalpantyām ||689||

hṛdayaṁ mama pratikṣaṇa-vihitāvṛttiḥ sakhe priyāśokaḥ |

prabalo vidārayiṣyati jala-kalaśaṁ nīra-lekheva ||690||

hanta virahaḥ samantāj jvalayati durvāra-tīvra-saṁvegaḥ |

aruṇas tapana-śilām iva punar na māṁ bhasmatāṁ nayati ||691||

hṛtvā taṭini taraṅgair bhramitaś cakreṣu nāśaye nihitaḥ |

phala-dala-valkala-rahitas tvayāntarikṣe tarus tyaktaḥ ||692||

hṛta-kāñci-valli-bandhottara-jaghanād apara-bhoga-bhuktāyāḥ |

ullasati roma-rājiḥ stana-śambhor garala-lekheva ||693||

iti vibhāvyākhyā-sametā ha-kāra-vrajyā |

 --o)0(o--

## kṣa-kāra-vrajyā

kṣīrasya tu dayitatvaṁ yato’pi śāntopacāram āsādya |

śailo’ṅgāny ānamayati premṇaḥ śeṣo jvarasyeva ||694||

kṣāntam apasārito yac caraṇāv upadhāya supta evāsi |

udghāṭayasi kim ūru niḥśvāsaiḥ pulakayann uṣṇaiḥ ||695||

kṣudrodbhavasya kaṭutāṁ prakaṭayato yac chataś ca madam uccaiḥ |

madhuno laghu-puruṣasya ca garimā laghimā ca bhedāya ||696||

 --o)0(o--

pūrvair vibhinna-vṛttāṁ guṇāḍhya-bhava-bhūti-bāṇa-raghukāraiḥ |

vāg-devīṁ bhajato mama santaḥ paśyantu ko doṣaḥ ||697||

sat-pātropanayocita-sat-pratibimbābhinava-vastu |

kasya na janayati harṣaṁ sat-kāvyaṁ madhura-vacanaṁ ca ||698||

ekā dhvain-dvitīyā tirbhuvana-sārā sphuṭokti-cāturyā |

pañceṣu-ṣaṭpada-hitā bhūṣā śravaṇasya sapta-śatī ||699||

kavi-samara-siṁha-nādaḥ svarānuvādaḥ sudhaika-saṁvādaḥ |

vidvad-vinoda-kandaḥ sandarbho’yaṁ mayā sṛṣṭaḥ ||700|||

udayana-balabhadrābhyāṁ saptaśatī śiṣya-sodarābhyāṁ me |

dyaur iva ravi-candrābhyāṁ prakāśitā nirmalīkṛtya ||701||

hari-caraṇāñjalim alaṁ kavi-vara-harṣāya buddhimān satatam |

kṛtāryā-sapta-śatīm etāṁ govardhanācāryaḥ ||702||

iti govardhanācārya-viracitā āryā-saptaśatī samāptā